ΚΑΝΟΝΙΣΜΌΣ (ΕΕ) αριθ. 1152/2010 ΤΗΣ ΕΠΙΤΡΟΠΉΣ της 8ης Δεκεμβρίου 2010 σχετικά με την τροποποίηση του κανονισμού (ΕΚ) αριθ. 440/2008 για καθορισμό των μεθόδων δοκιμής κατ’ εφαρμογή του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), με σκοπό την προσαρμογή του στην τεχνική πρόοδο (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 13 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 440/2008 (2) της Επιτροπής περιέχει τις μεθόδους δοκιμών για τον προσδιορισμό των φυσικοχημικών ιδιοτήτων, της τοξικότητας και της οικοτοξικότητας ουσιών, οι οποίες πρέπει να εφαρμόζονται για τους σκοπούς του κανονισμού (ΕΚ) αριθ. 1907/2006. (2) Είναι αναγκαίο να επικαιροποιηθεί ο κανονισμός (ΕΚ) αριθ. 440/2008 ώστε να συμπεριληφθούν κατά προτεραιότητα δύο νέες μέθοδοι δοκιμών in vitro για τον οφθαλμικό ερεθισμό, οι οποίες εγκρίθηκαν πρόσφατα από τον ΟΟΣΑ, προκειμένου να επιτευχθεί μείωση του αριθμού των ζώων που πρόκειται να χρησιμοποιηθούν σε πειράματα, σύμφωνα με την οδηγία 86/609/ΕΟΚ του Συμβουλίου της 24ης Νοεμβρίου 1986 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς (3). Ζητήθηκε η γνώμη των ενδιαφερομένων φορέων σχετικά με το παρόν σχέδιο. (3) Συνεπώς, ο κανονισμός (ΕΚ) αριθ. 440/2008 πρέπει να τροποποιηθεί αναλόγως. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο μέρος B του παραρτήματος του Κανονισμού (ΕΚ) αριθ. 440/2008 προστίθενται τα κεφάλαια B.47 και B.48 που παρατίθενται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Δεκεμβρίου 2010.

Χημική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 409/2011 ΤΗΣ ΕΠΙΤΡΟΠΉΣ της 27ης Απριλίου 2011 για τροποποίηση του κανονισμού (ΕΚ) αριθ. 619/2008 σχετικά με την έναρξη διαρκούς δημοπρασίας για επιστροφές κατά την εξαγωγή που αφορούν ορισμένα γαλακτοκομικά προϊόντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 161 παράγραφος 3, το άρθρο 164 παράγραφος 2 στοιχείο β) και το άρθρο 170, σε συνδυασμό με το άρθρο 4, Εκτιμώντας τα ακόλουθα: (1) Με τον κανονισμό (ΕΚ) αριθ. 619/2008 της Επιτροπής (2) προκηρύχθηκε διαρκής δημοπρασία όσον αφορά τις επιστροφές κατά την εξαγωγή για το φυσικό βούτυρο σε τεμάχια του κωδικού ex ex 0405 10 19 9700, το βουτυρέλαιο σε δοχεία του κωδικού ex ex 0405 90 10 9000 και το αποκορυφωμένο γάλα σε σκόνη του κωδικού ex ex 0402 10 19 9000, και καθορίστηκαν οι κανόνες για τη διαδικασία. Ειδικότερα, προβλέπονται περίοδοι υποβολής προσφορών κατά τη διάρκεια των οποίων μπορούν να υποβληθούν προσφορές. (2) Για την καλύτερη αντιμετώπιση της επιδείνωσης της αγοράς γαλακτοκομικών προϊόντων που παρουσιάστηκε στις αρχές του 2009, ο κανονισμός (ΕΚ) αριθ. 619/2008 τροποποιήθηκε προκειμένου να προβλεφθούν δύο περίοδοι υποβολής προσφορών ανά μήνα. Έκτοτε, η κατάσταση της αγοράς βελτιώθηκε σημαντικά και είναι σκόπιμο να καθοριστεί μία περίοδος υποβολής προσφορών ανά μήνα. (3) Συνεπώς, ο κανονισμός (ΕΚ) αριθ. 619/2008 πρέπει να τροποποιηθεί αναλόγως. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 4 παράγραφος 2 του κανονισμού (ΕΚ) αριθ. 619/2008, η εισαγωγική φράση του τρίτου εδαφίου αντικαθίσταται από το ακόλουθο κείμενο: «Κάθε περίοδος υποβολής προσφορών λήγει στις 13:00 (ώρα Βρυξελλών), την τρίτη Τρίτη κάθε μηνός, με τις ακόλουθες εξαιρέσεις:» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Απριλίου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 257/2011 ΤΗΣ ΕΠΙΤΡΟΠΉΣ της 16ης Μαρτίου 2011 σχετικά με την τροποποίηση του κανονισμού (ΕΚ) αριθ. 616/2007 για το άνοιγμα και τον τρόπο διαχείρισης κοινοτικών δασμολογικών ποσοστώσεων στον τομέα του κρέατος πουλερικών καταγωγής Βραζιλίας, Ταϊλάνδης και άλλων τρίτων χωρών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση της κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 144 παράγραφος 1 και το άρθρο 148, σε συνδυασμό με το άρθρο 4, Έχοντας υπόψη την απόφαση 2007/360/ΕΚ του Συμβουλίου, της 29ης Μαΐου 2007, σχετικά με τη σύναψη συμφωνιών υπό μορφή συμφωνηθέντων πρακτικών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης για την τροποποίηση των παραχωρήσεων όσον αφορά τα κρέατα πουλερικών, δυνάμει του άρθρου XXVIII της Γενικής Συμφωνίας Δασμών και Εμπορίου του 1994 (ΓΣΔΕ του 1994) (2), και ιδίως το άρθρο 2, Εκτιμώντας τα ακόλουθα: (1) Σύμφωνα με το άρθρο 130 παράγραφος 2 του κανονισμού (ΕΚ) αριθ. 1234/2007, για τη διαχείριση των εισαγωγών στην Ένωση απαιτείται η χρησιμοποίηση αδειών εισαγωγής. Ωστόσο για να μην πραγματοποιηθούν κερδοσκοπικές ενέργειες που θα μπορούσαν να στρεβλώσουν τη ροή των εισαγωγών, κρίνεται σκόπιμο να υπάρξει διαχείριση της ποσόστωσης που ανοίχθηκε με τον κανονισμό (ΕΚ) αριθ. 616/2007 της Επιτροπής (3) με αύξοντα αριθμό 09.4215 και για την ομάδα 5, που χορηγήθηκε στην Ταϊλάνδη, με την παραχώρηση δικαιωμάτων εισαγωγής, σε πρώτο στάδιο και την έκδοση αδειών εισαγωγής, σε δεύτερο, όπως προβλέπεται στο άρθρο 6 παράγραφος 3 του κανονισμού (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα αδειών εισαγωγής (4). (2) Θα πρέπει να θεσπιστούν νέοι όροι για την απόδοση δικαιωμάτων εισαγωγής και την εν συνεχεία έκδοση αδειών εισαγωγής για την ποσόστωση υπό εξέταση, ώστε να διευκρινιστεί η επιλεξιμότητα των υποψηφίων και η κατανομή των εισαγόμενων ποσοτήτων για την περίοδο που καλύπτει η ποσόστωση, όπως καθορίζεται στο άρθρο 1 παράγραφος 1 του κανονισμού (ΕΚ) αριθ. 616/2007. (3) Για να αποφευχθούν κερδοσκοπικές δραστηριότητες και να διασφαλιστεί ότι τα δικαιώματα εισαγωγής αποδίδονται σε πραγματικούς εισαγωγείς, είναι αναγκαίο να καθιερωθεί η ιστορική ποσότητα αναφοράς εισαγομένου κρέατος πουλερικών ως προϋπόθεση για την υποβολή αίτησης με στόχο την απόδοση δικαιωμάτων εισαγωγής, στο ενδεδειγμένο επίπεδο. (4) Λαμβανομένων υπόψη των νέων όρων που ισχύουν για τις εισαγωγές προϊόντων από την Ταϊλάνδη, το ποσό της εγγύησης σχετικά με τα δικαιώματα εισαγωγής και τις αντίστοιχες άδειες πρέπει να οριστεί σε κατάλληλο επίπεδο ώστε να εξασφαλίζεται η ορθή διαχείριση των δασμολογικών ποσοστώσεων και η ικανοποιητική πρόσβαση σε αυτές από τους αντίστοιχους φορείς εκμετάλλευσης. (5) Για να υποχρεωθούν οι εμπορευόμενοι να υποβάλουν αιτήσεις χορήγησης αδειών εισαγωγής όσον αφορά όλα τα παραχωρούμενα δικαιώματα εισαγωγής, είναι σκόπιμο να οριστεί ότι η εν λόγω υποχρέωση συνιστά πρωτογενή απαίτηση, κατά την έννοια του κανονισμού (ΕΟΚ) αριθ. 2220/85 της Επιτροπής της 22ας Ιουλίου 1985, για τον καθορισμό των κοινών λεπτομερών κανόνων εφαρμογής του καθεστώτος εγγυήσεων για τα γεωργικά προϊόντα (5). (6) H προθεσμία που προβλέπεται στον κανονισμό (ΕΚ) αριθ. 616/2007 για να κοινοποιήσουν οι εθνικές αρχές την Επιτροπή τις ποσότητες για τις οποίες εκδίδονται άδειες, ορίζεται αργά ως προς τη έκδοση των αδειών. Για την καλή διαχείριση των ποσοστώσεων, κρίνεται σκόπιμο η εν λόγω προθεσμία να ορίζεται νωρίτερα. (7) Για να μπορέσουν οι φορείς εκμετάλλευσης και οι αρμόδιες αρχές να εξοικειωθούν με τη νέα διοίκηση της ομάδας 5, είναι σκόπιμο να αναβληθεί η προθεσμία υποβολής αιτήσεων για δικαιώματα εισαγωγής για την πρώτη υποπερίοδο που αρχίζει την 1η Ιουλίου 2011, από τον Απρίλιο του 2011 έως τον Μάιο του 2011. (8) Κατά συνέπεια, ο κανονισμός (ΕΚ) αριθ. 616/2007 πρέπει να τροποποιηθεί αναλόγως. (9) Δεδομένου ότι η επόμενη περίοδος ποσοστώσεων αρχίζει την 1η Ιουλίου 2011, ο παρών κανονισμός εφαρμόζεται από την εν λόγω περίοδο. (10) Η επιτροπή διαχείρισης της κοινής οργάνωσης των γεωργικών αγορών δεν γνωμοδότησε εντός της προθεσμίας που όρισε ο πρόεδρος της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 616/2007 τροποποιείται ως εξής: 1. Στο άρθρο 3 προστίθεται η ακόλουθη παράγραφος: «3. Οι ετήσιες ποσότητες που καθορίζονται για την ομάδα 5 αποτελούν αντικείμενο διαχείρισης που επιτυγχάνεται με την παραχώρηση δικαιωμάτων εισαγωγής σε πρώτο στάδιο και την έκδοση αδειών εισαγωγής σε δεύτερο.». 2. Τα άρθρα 4, 5 και 6 αντικαθίστανται από το ακόλουθο κείμενο: «Άρθρο 4 1. Για την εφαρμογή του άρθρου 5 του κανονισμού (ΕΚ) αριθ. 1301/2006 όσον αφορά τους ομίλους εκτός της ομάδας 5, οι αιτούντες την έκδοση άδειας εισαγωγής, κατά την υποβολή της πρώτης αίτησής τους, όσον αφορά δεδομένη περίοδο της δασμολογικής ποσόστωσης, αποδεικνύουν ότι εισήγαγαν, κατά τη διάρκεια εκάστης των δύο περιόδων που αναφέρονται στο ανωτέρω άρθρο 5 του κανονισμού (ΕΚ) αριθ. 1301/2006, τουλάχιστον 50 τόνους προϊόντων που υπάγονται στο παράρτημα I μέρος XX του κανονισμού (ΕΚ) αριθ. 1234/2007 του Συμβουλίου (6) ή παρασκευάσματα που αντιστοιχούν στον κωδικό ΣΟ 0210 99 39. Για την εφαρμογή του άρθρου 5 του κανονισμού (ΕΚ) αριθ. 1301/2006 όσον αφορά την ομάδα 5, οι αιτούντες την έκδοση αδείας εισαγωγής, κατά την υποβολή της πρώτης αίτησής τους, όσον αφορά δεδομένη περίοδο της δασμολογικής ποσόστωσης, οφείλουν να αποδείξουν ότι εισήγαγαν τουλάχιστον 250 τόνους προϊόντων που υπάγονται στο παράρτημα I μέρος XX του κανονισμού, (ΕΚ) αριθ. 1234/2007 ή παρασκευάσματα που αντιστοιχούν στον κωδικό ΣΟ 0210 99 39 κατά τη διάρκεια εκάστης των δύο περιόδων που αναφέρονται στο ανωτέρω άρθρο 5 του κανονισμού (ΕΚ) αριθ. 1301/2006. Στις αιτήσεις αδειών αναφέρεται μόνον ένας από τους αύξοντες αριθμούς που καθορίζονται στο παράρτημα Ι του παρόντος κανονισμού. 2. Κατά παρέκκλιση των διατάξεων του άρθρου 5 του κανονισμού (ΕΚ) αριθ. 1301/2006 καθώς και του πρώτου εδαφίου της παραγράφου 1 του παρόντος άρθρου, οι αιτούντες την έκδοση αδείας εισαγωγής μπορούν επίσης να αποδεικνύουν, κατά την υποβολή της πρώτης αίτησής τους για δεδομένη περίοδο της δασμολογικής ποσόστωσης, ότι στη διάρκεια εκάστης των δύο περιόδων που αναφέρονται στο άρθρο 5 του κανονισμού (ΕΚ) αριθ. 1301/2006, μεταποίησαν τουλάχιστον 1 000 τόνους κρέατος πουλερικών που υπάγονται στους κωδικούς ΣΟ 0207 ή 0210 για παρασκευάσματα κρέατος πουλερικών που υπάγονται στον κωδικό 1602 που καλύπτεται από τον κανονισμό (ΕΟΚ) αριθ. 1234/2007 ή για ομογενοποιημένα παρασκευάσματα που υπάγονται στον κωδικό ΣΟ 1602 10 00 τα οποία δεν περιέχουν άλλο κρέας εκτός από το κρέας πουλερικών. Για τους σκοπούς της παρούσας παραγράφου νοείται ως “μεταποιητής” κάθε πρόσωπο που έχει καταχωρισθεί στο εθνικό μητρώο ΦΠΑ του κράτους μέλους στο οποίο έχει την έδρα του, ο οποίος προσκομίζει αποδείξεις της μεταποιητικής του δραστηριότητας, με τη μορφή κάθε εμπορικού εγγράφου, εφόσον τοιουτοτρόπως ικανοποιείται το εκάστοτε κράτος μέλος. 3. Οι επιχειρήσεις που προκύπτουν από τη συγχώνευση επιχειρήσεων που έχουν πραγματοποιήσει εισαγωγές ποσοτήτων αναφοράς, δύνανται να χρησιμοποιούν τις εν λόγω ποσότητες αναφοράς ως βάση για τις αιτήσεις τους. 4. Κατά παρέκκλιση των διατάξεων του άρθρου 6 παράγραφος 1 του κανονισμού (ΕΚ) αριθ. 1301/2006, για τους αριθμούς ομάδας 3, 6 και 8, κάθε αιτών δύναται να υποβάλει περισσότερες της μίας αιτήσεις αδειών εισαγωγής για τα προϊόντα που υπάγονται σε μόνο μία ομάδα, εφόσον τα εν λόγω προϊόντα προέρχονται από διαφορετικές χώρες. Οι αιτήσεις, εκάστη των οποίων επιτρέπεται να αφορά μία μόνο χώρα καταγωγής, υποβάλλονται συγχρόνως στην αρμόδια αρχή του κράτους μέλους. Θεωρούνται ως ενιαία αίτηση ως προς το ανώτατο όριο που αναφέρεται στην παράγραφο 5 του παρόντος άρθρου. 5. Για ομάδες εκτός της υπ’ αριθ. 5, οι αιτήσεις αδειών πρέπει να αφορούν τουλάχιστον 100 τόνους και, κατ’ ανώτατο όριο το 10 % της διαθέσιμης ποσότητας για τη συγκεκριμένη ποσόστωση κατά τη διάρκεια της συγκεκριμένης περιόδου ή υποπεριόδου. Ωστόσο: α) για τις ομάδες 2 και 3, η μέγιστη ποσότητα για τις αιτήσεις που υποβάλλονται σχετικά με την έκδοση άδειας ή την έγκριση δικαιωμάτων εισαγωγής θα ανέρχεται στο 5 % της διαθέσιμης ποσότητας για τη συγκεκριμένη ποσόστωση κατά την εν λόγω περίοδο ή υποπερίοδο· β) για τις ομάδες 3, 6 και 8 η ελάχιστη ποσότητα για τις αιτήσεις αδείας, μειώνεται σε 10 τόνους. Για την ομάδα 5 οι αιτήσεις για δικαιώματα εισαγωγής πρέπει να αφορούν τουλάχιστον 100 τόνους και, κατ’ ανώτατο όριο, το 10 % της διαθέσιμης ποσότητας για τη συγκεκριμένη ποσόστωση κατά τη διάρκεια της συγκεκριμένης υποπεριόδου. 6. Εξαιρουμένων των ομάδων 3, 6 και 8, οι εκδιδόμενες άδειες συνεπάγονται την υποχρέωση εισαγωγής μόνο από τη χώρα που έχει καθοριστεί. Για τις ομάδες που αφορά η συγκεκριμένη υποχρέωση, η εκάστοτε χώρα καταγωγής αναγράφεται στη θέση 8 της αίτησης και στην εκδιδόμενη άδεια ενώ σημειώνεται δίπλα με σταυρό και η ένδειξη “ναι”. 7. Στη θέση 20 της αίτησης για την έκδοση αδείας και στην ίδια την άδεια περιλαμβάνεται μία από τις ενδείξεις που παρατίθενται στο παράρτημα ΙΙ μέρος A. Στη θέση 24 των εκδιδόμενων αδειών αναγράφεται μία από τις ενδείξεις που παρατίθενται στο παράρτημα ΙΙ μέρος B. Για τα προϊόντα των ομάδων 3 και 6 αναγράφεται στη θέση 24 της άδειας μία από τις ενδείξεις που παρατίθενται στο παράρτημα ΙΙ μέρος Γ. Για τα προϊόντα της ομάδας 8 αναγράφεται στη θέση 24 της αδείας μία από τις ενδείξεις που παρατίθενται στο παράρτημα ΙΙ μέρος Δ. Άρθρο 5 1. Οι αιτήσεις για δικαιώματα εισαγωγής για την ομάδα 5 και για την έκδοση αδειών εισαγωγής για τις άλλες ομάδες υποβάλλονται μόνο κατά το πρώτο επταήμερο του τρίτου μήνα που προηγείται κάθε υποπεριόδου ή για την ομάδα 3, κατά το πρώτο επταήμερο του τρίτου μήνα που προηγείται της περιόδου ποσόστωσης. Ωστόσο, οι αιτήσεις για δικαιώματα εισαγωγής που αφορούν την ομάδα 5 και την υποπερίοδο από 1ης Ιουλίου 2011, μπορούν να υποβληθούν μόνο κατά τις πρώτες επτά ημέρες του Μαΐου 2011. 2. Καταβάλλεται εγγύηση ύψους 50 ευρώ ανά 100 χιλιόγραμμα κατά την υποβολή της αίτησης άδειας γι’ άλλες ομάδες εκτός από την ομάδα 5. Ωστόσο, για τις αιτήσεις έκδοσης αδείας που αφορούν τις ομάδες αριθ. 1, 4 και 7, η εγγύηση ορίζεται σε 10 ευρώ ανά 100 χλγρ., ενώ για τις αιτήσεις έγκρισης δικαιωμάτων εισαγωγής για την ομάδα 5, η εγγύηση ανέρχεται σε 6 ευρώ ανά 100 χλγρ. 3. Τα κράτη μέλη κοινοποιούν στην Επιτροπή, έως τη δέκατη τέταρτη ημέρα του μήνα κατά τον οποίο υποβάλλονται οι αιτήσεις, τις συνολικά απαιτούμενες ποσότητες σε χιλιόγραμμα, όπως κατανέμονται ανά ομάδα και καταγωγή. 4. Τα δικαιώματα εισαγωγής εγκρίνονται και οι άδειες εισαγωγής εκδίδονται από την εικοστή τρίτη ημέρα του μήνα υποβολής των αιτήσεων και το αργότερο μέχρι την τελευταία ημέρα του εν λόγω μήνα. Τα δικαιώματα εισαγωγής ισχύουν από την πρώτη ημέρα της υποπεριόδου για την οποία έχει κατατεθεί αίτηση και μέχρι την 30ή Ιουνίου της ιδίας περιόδου εισαγωγής δίχως να είναι μεταβιβάσιμα. 5. Για την ομάδα 5, οι αιτήσεις για άδειες εισαγωγής μπορούν να υποβληθούν αποκλειστικά στο κράτος μέλος στο οποίο ο αιτών έχει αποκτήσει δικαιώματα εισαγωγής. Γι’ αυτή την ομάδα, οι άδειες εκδίδονται ύστερα από αίτηση και στο όνομα του εμπορευομένου στον οποίον εκχωρήθηκαν τα δικαιώματα εισαγωγής. Για την ομάδα 5 κατατίθεται εγγύηση 75 ευρώ ανά 100 χλγρ. από τον φορέα εκμετάλλευσης κατά την έκδοση της άδειας εισαγωγής. Κάθε έκδοση άδειας εισαγωγής συνεπάγεται αντίστοιχη μείωση των αποκτηθέντων δικαιωμάτων εισαγωγής με παράλληλη, αναλογική και άνευ καθυστερήσεων αποδέσμευση των εγγυήσεων εισαγωγής που είχαν κατατεθεί σύμφωνα με την παράγραφο 2. 6. Οι αιτήσεις έκδοσης αδειών εισαγωγής καλύπτουν τη συνολική ποσότητα των αποδοθέντων δικαιωμάτων εισαγωγής. Η υποχρέωση αυτή αποτελεί πρωτογενή απαίτηση κατά την έννοια του άρθρου 20 παράγραφος 2 του κανονισμού (ΕΟΚ) αριθ. 2220/85 της Επιτροπής (7) Άρθρο 6 1. Κατά παρέκκλιση των διατάξεων του άρθρου 11 παράγραφος 1 δεύτερο εδάφιο του κανονισμού (ΕΚ) αριθ. 1301/2006, τα κράτη μέλη κοινοποιούν στην Επιτροπή: α) για όλες τις ομάδες εκτός της ομάδας 5 και όχι αργότερα από τη δέκατη ημέρα του μήνα που ακολουθεί εκείνον κατά τον οποίο έχουν κατατεθεί οι αιτήσεις, τις ποσότητες που καλύπτονται από τις ήδη εκδοθείσες άδειες· β) για την ομάδα 5 και όχι αργότερα από τη δέκατη ημέρα του μήνα που ακολουθεί κάθε περίοδο, τις ποσότητες που καλύπτονται από τις ήδη εκδοθείσες άδειες κατά την εν λόγω υποπερίοδο. 2. Τα κράτη μέλη κοινοποιούν στην Επιτροπή, πριν από το τέλος του τέταρτου μήνα που έπεται κάθε ετήσιας περιόδου, τις ποσότητες, που πράγματι ετέθησαν σε ελεύθερη κυκλοφορία βάσει του παρόντος κανονισμού κατά τη διάρκεια της σχετικής περιόδου. 3. Κατά παρέκκλιση από το άρθρο 11 παράγραφος 1 δεύτερο εδάφιο του κανονισμού (ΕΚ) αριθ. 1301/2006, τα κράτη μέλη κοινοποιούν στην Επιτροπή τις ποσότητες που καλύπτονται από αχρησιμοποίητες ή μερικώς αξιοποιηθείσες άδειες εισαγωγής και οι οποίες αντιστοιχούν στη διαφορά μεταξύ των ποσοτήτων που έχουν καταγραφεί στο πίσω μέρος των αδειών εισαγωγής και των ποσοτήτων για τις οποίες εκδόθηκαν: α) για πρώτη φορά μαζί με τις κοινοποιήσεις που αναφέρονται στο άρθρο 5 παράγραφος 3 του παρόντος κανονισμού σχετικά με τις αιτήσεις που υποβλήθηκαν για την τελευταία υποπερίοδο της ετήσιας περιόδου ποσόστωσης· β) για δεύτερη φορά μέχρι το τέλος του τέταρτου μήνα μετά το τέλος κάθε ετήσιας περιόδου για τις ποσότητες που δεν έχουν ακόμη κοινοποιηθεί κατά τη στιγμή της πρώτης κοινοποίησης που προβλέπεται στο στοιχείο α). Για την ομάδα 3, δεν ισχύει η κοινοποίηση που αναφέρεται στο πρώτο εδάφιο στοιχείο α). 4. Οι ποσότητες που καλύπτονται από τις παραγράφους 1 και 3 εκφράζονται σε χλγρ. και ανά ομάδα. Οι ποσότητες που αναφέρονται στην παράγραφο 2 πρέπει να εκφράζονται σε χλγρ. και να κατανέμονται ανά ομάδα και καταγωγή. 3. Στο άρθρο 7 η παράγραφος 1 τροποποιείται ως εξής: α) το δεύτερο εδάφιο διαγράφεται· β) προστίθεται το ακόλουθο εδάφιο: «Ωστόσο, για την ομάδα 5, οι άδειες ισχύουν για 15 εργάσιμες ημέρες από την ημερομηνία της πραγματικής έκδοσής τους, σύμφωνα με το άρθρο 22 παράγραφος 2 του κανονισμού (ΕΚ) αριθ. 376/2008 της Επιτροπής (8). Τα δικαιώματα εισαγωγής ισχύουν από την πρώτη ημέρα της υποπεριόδου για την οποία έχει κατατεθεί αίτηση και μέχρι την 30ή Ιουνίου της αντίστοιχης περιόδου ποσόστωσης. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός εφαρμόζεται από την περίοδο ποσόστωσης που αρχίζει την 1η Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Μαρτίου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 473/2012 ΤΗΣ ΕΠΙΤΡΟΠΉΣ της 4ης Ιουνίου 2012 για την τροποποίηση του παραρτήματος III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για την ουσία spinetoram (XDE-175) μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια των καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1) και ιδίως το άρθρο 18 παράγραφος 4, Εκτιμώντας τα ακόλουθα: (1) Για την ουσία spinetoram (XDE-175) έχει καθοριστεί ΑΟΚ στο παράρτημα III μέρος A του κανονισμού (ΕΚ) αριθ. 396/2005. (2) Σύμφωνα με το άρθρο 53 του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (2), η Γαλλία κοινοποίησε στις 11 Μαΐου 2012 στην Επιτροπή την προσωρινή έγκριση φυτοπροστατευτικών προϊόντων που περιέχουν τη δραστική ουσία spinetoram (XDE-175), λόγω της απροσδόκητης εμφάνισης του εντόμου Drosophila suzukii, ενός απρόβλεπτου κινδύνου που δεν είναι δυνατόν να αντιμετωπιστεί με άλλα εύλογα μέσα. Στη συνέχεια, η Γαλλία κοινοποίησε επίσης στα άλλα κράτη μέλη, την Επιτροπή και την Ευρωπαϊκή Αρχή για την Ασφάλεια των Τροφίμων, σύμφωνα με το άρθρο 18 παράγραφος 4 του κανονισμού (ΕΚ) αριθ. 396/2005, ότι έχει εγκρίνει και διατίθενται στην αγορά της επικράτειάς της κεράσια, σμέουρα και μύρτιλλα που περιέχουν κατάλοιπα φυτοφαρμάκου υψηλότερα από τα ΑΟΚ. Σήμερα, τα εν λόγω ΑΟΚ έχουν καθοριστεί στο όριο προσδιορισμού στο παράρτημα III του κανονισμού (ΕΚ) αριθ. 396/2005. (3) Στη βάση αυτή, η Γαλλία υπέβαλε στην Επιτροπή την κατάλληλη εκτίμηση επικινδυνότητας για τους καταναλωτές και πρότεινε προσωρινά ΑΟΚ. (4) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τα δεδομένα που κατατέθηκαν και εξέδωσε δήλωση (3) σχετικά με την ασφάλεια των προτεινόμενων προσωρινών ΑΟΚ. (5) Η Αρχή κατέληξε στο συμπέρασμα ότι η χρήση της ουσίας spinetoram (XDE-175) στα κεράσια, τα σμέουρα και τα μύρτιλλα, λόγω επείγουσας ανάγκης, δεν ενδέχεται να έχει ως αποτέλεσμα την έκθεση των καταναλωτών σε τιμές που θα υπερβαίνουν την τοξικολογική τιμή αναφοράς και κατά συνέπεια δεν αναμένεται να θέσει ζήτημα δημόσιας υγείας. (6) Η Γαλλία δεν διαβίβασε λεπτομερή στοιχεία σχετικά με τις εποπτευόμενες επιτόπιες δοκιμές, ούτε ολοκλήρωσε την ποιοτική αξιολόγηση των εν λόγω δοκιμών. Η Αρχή υποχρεώθηκε να στηρίξει τη δήλωσή της στην παραδοχή ότι οι εποπτευόμενες επιτόπιες δοκιμές είναι έγκυρες και επιβεβαιώνουν τα προτεινόμενα προσωρινά ΑΟΚ. Προκειμένου να επαληθευτεί η ορθότητα της παραδοχής, η Γαλλία πρέπει να επικαιροποιήσει την έκθεση αξιολόγησης το συντομότερο δυνατόν. (7) Με βάση τη δήλωση της Αρχής και λαμβανομένων υπόψη των συναφών με το θέμα που εξετάζεται παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 18 παράγραφος 4 του κανονισμού (ΕΚ) αριθ. 396/2005. (8) Επομένως, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως. (9) Λόγω του ότι η χρήση έκτακτης ανάγκης φυτοπροστατευτικών προϊόντων που περιέχουν την ουσία spinetoram έχει ήδη εγκριθεί από τη Γαλλία και της απορρέουσας επείγουσας ανάγκης να εξασφαλιστεί υψηλό επίπεδο προστασίας των καταναλωτών, κρίνεται σκόπιμο να προβλεφθούν ΑΟΚ με την εφαρμογή της διαδικασίας που αναφέρεται στο άρθρο 45 παράγραφος 5 του κανονισμού (ΕΚ) αριθ. 396/2005. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 396/2005 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Ιουνίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 508/2012 ΤΗΣ ΕΠΙΤΡΟΠΉΣ της 20ής Ιουνίου 2012 για την τροποποίηση του κανονισμού (ΕΚ) αριθ. 1235/2008 για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφοι 2 και 3, το άρθρο 38 στοιχείο δ) και το άρθρο 40, Εκτιμώντας τα ακόλουθα: (1) Με βάση την πείρα που αποκτήθηκε από την εφαρμογή του κανονισμού (ΕΚ) αριθ. 1235/2008 της Επιτροπής (2), η δημοσίευση των ονομασιών και των διαδικτυακών διευθύνσεων της αρχής ή των αρχών ελέγχου ή του φορέα ή των φορέων ελέγχου που έχουν αναγνωριστεί από την αρμόδια αρχή για τη διενέργεια ελέγχων στην τρίτη χώρα επαρκεί για τους σκοπούς του εν λόγω κανονισμού. Ωστόσο, κρίνεται σκόπιμο να συνεχιστεί να απαιτείται η δημοσίευση του κωδικού αριθμού της αρχής ή των αρχών ή του φορέα ή των φορέων ελέγχου που είναι υπεύθυνοι στην τρίτη χώρα για την έκδοση των πιστοποιητικών με στόχο την εισαγωγή στην Ένωση. (2) Με βάση την πείρα που αποκτήθηκε από την εφαρμογή του συστήματος ισοδυναμίας, μια τρίτη χώρα η οποία αναγνωρίζεται για τους σκοπούς της ισοδυναμίας θα πρέπει να περιλαμβάνεται στον κατάλογο που αναφέρεται στο άρθρο 7 του κανονισμού (ΕΚ) αριθ. 1235/2008 για δοκιμαστική περίοδο τριών ετών σε πρώτο στάδιο. Στη συνέχεια, εάν η χώρα αυτή εξακολουθεί να πληροί τις απαιτήσεις του κανονισμού (ΕΚ) αριθ. 834/2007 και του κανονισμού (ΕΚ) αριθ. 1235/2008 και παρέχει στην Επιτροπή τις απαραίτητες εγγυήσεις, η καταχώριση στον κατάλογο αυτό θα πρέπει να παραταθεί. (3) Για να μη διαταραχθούν οι διεθνείς εμπορικές συναλλαγές και για να διευκολυνθεί η μετάβαση από τους κανόνες που καθορίζει ο κανονισμός (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (3) σε εκείνους που καθορίζει ο κανονισμός (ΕΚ) αριθ. 834/2007, με το άρθρο 19 του κανονισμού (ΕΚ) αριθ. 1235/2008 παρατείνεται η δυνατότητα των κρατών μελών να χορηγούν στους εισαγωγείς, κατά περίπτωση, άδειες για τη διάθεση προϊόντων στην αγορά της Ένωσης έως ότου θεσπιστούν τα αναγκαία μέτρα για τη λειτουργία των νέων κανόνων εισαγωγής. Η δυνατότητα αυτή θα πρέπει να καταργηθεί σταδιακά, παράλληλα με την κατάρτιση του καταλόγου χωρών του παραρτήματος III του κανονισμού (ΕΚ) αριθ. 1235/2008. (4) Όταν μια τρίτη χώρα αναγνωρίζεται ως ισοδύναμη στην Ένωση, δεν είναι πλέον αναγκαίο για τα κράτη μέλη να χορηγούν τις άδειες αυτές. (5) Ωστόσο, με βάση την πείρα που αποκτήθηκε από το σύστημα ισοδυναμίας προκύπτει ότι σε ορισμένες περιπτώσεις κρίνεται σκόπιμος για τεχνικούς λόγους ο περιορισμός των δυνατοτήτων αναγνώρισης μιας τρίτης χώρας σε ορισμένες κατηγορίες προϊόντων ή σε προϊόντα καταγωγής της εν λόγω τρίτης χώρας. (6) Συνεπώς, θα πρέπει να διευκρινιστεί ότι τα κράτη μέλη έχουν τη δυνατότητα να χορηγούν τις άδειες αυτές έως τις 30 Ιουνίου 2014 για τα προϊόντα που εισάγονται από τρίτη χώρα η οποία περιλαμβάνεται στο παράρτημα III του κανονισμού (ΕΚ) αριθ. 1235/2008, εάν τα εν λόγω εισαγόμενα προϊόντα είναι εμπορεύματα τα οποία δεν καλύπτονται από τις κατηγορίες ή/και την προέλευση που προβλέπονται για τη χώρα αυτή. (7) Ορισμένα κράτη μέλη ενδέχεται να έχουν χορηγήσει τις άδειες που αναφέρονται στο άρθρο 19 παράγραφος 1 πρώτο εδάφιο του κανονισμού (ΕΚ) αριθ. 1235/2008 για απεριόριστη διάρκεια πριν από την 1η Ιουλίου 2012. Οι εν λόγω άδειες εισαγωγής θα πρέπει να λήξουν την 1η Ιουλίου 2014 το αργότερο. (8) Η πείρα έδειξε ότι μπορεί να δημιουργηθούν δυσκολίες στην ταυτοποίηση των προϊόντων που καλύπτονται από τις κατηγορίες προϊόντων οι οποίες απαριθμούνται στο παράρτημα III του κανονισμού (ΕΚ) αριθ. 1235/2008. Με βάση την πείρα και τις πληροφορίες που ελήφθησαν, είναι αναγκαίο να διευκρινιστεί ότι ορισμένα προϊόντα δεν περιλαμβάνονται στις εν λόγω κατηγορίες προϊόντων. (9) Για τον βιολογικό οίνο που εξάγεται από τις Ηνωμένες Πολιτείες της Αμερικής στην Ένωση, οι αρχές των Ηνωμένων Πολιτειών συμφώνησαν να εφαρμόζουν τους κανόνες και να πιστοποιούν την τήρηση των κανόνων για τον βιολογικό οίνο που προβλέπονται στον κανονισμό (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (4), όπως τροποποιήθηκε με τον εκτελεστικό κανονισμό (ΕΕ) αριθ. 203/2012 (5) από την 1η Αυγούστου 2012 και μέχρι τη στιγμή που μία κοινή ομάδα εργασίας θα ολοκληρώσει την εξέταση της ισοδυναμίας των κανόνων παραγωγής βιολογικού οίνου. Ως εκ τούτου, θα πρέπει να διευκρινιστεί ότι ο οίνος θα συμπεριληφθεί, από την 1η Αυγούστου 2012, στις κατηγορίες προϊόντων που αφορούν τις Ηνωμένες Πολιτείες της Αμερικής στο παράρτημα III του κανονισμού (ΕΚ) αριθ. 1235/2008. (10) Η παρουσίαση των κατηγοριών προϊόντων των χωρών που απαριθμούνται στο παράρτημα III του κανονισμού (ΕΚ) αριθ. 1235/2008 θα πρέπει να εναρμονιστεί με τις κατηγορίες που ορίζονται στο παράρτημα IV. (11) Το χρονικό διάστημα καταχώρισης της Τυνησίας στον κατάλογο που προβλέπεται στο παράρτημα III του κανονισμού (ΕΚ) αριθ. 1235/2008 λήγει στις 30 Ιουνίου 2012. Εφόσον η Τυνησία δεν κοινοποίησε επαρκείς πληροφορίες σχετικά με το σύστημα ελέγχου της μετά από αίτημα της Επιτροπής, σύμφωνα με το άρθρο 9 παράγραφος 2 του κανονισμού (ΕΚ) αριθ. 1235/2008, η καταχώριση θα πρέπει να παραταθεί μόνο για ένα έτος. (12) Οι αρχές της Κόστα Ρίκα, της Ινδίας, της Ιαπωνίας και της Τυνησίας ζήτησαν από την Επιτροπή να συμπεριλάβει στον κατάλογο νέους φορείς ελέγχου και έκδοσης πιστοποιητικών και παρείχαν στην Επιτροπή όλες τις απαιτούμενες εγγυήσεις που διασφαλίζουν ότι οι εν λόγω φορείς πληρούν τις προϋποθέσεις που ορίζονται στο άρθρο 8 παράγραφος 2 του κανονισμού (ΕΚ) αριθ. 1235/2008. Οι αρχές της Κόστα Ρίκα ενημέρωσαν την Επιτροπή ότι ο φορέας ελέγχου Mayacert δεν είναι πλέον αναγνωρισμένος από αυτές και ζήτησαν από την Επιτροπή να τον αποσύρει από τον κατάλογο. Η αρμόδια αρχή των Ηνωμένων Πολιτειών ενημέρωσε την Επιτροπή ότι ο φορέας ελέγχου «Louisiana Department of Agriculture» δεν είναι πλέον διαπιστευμένος και θα πρέπει να αποσυρθεί από τον κατάλογο. (13) Το παράρτημα IV του κανονισμού (ΕΚ) αριθ. 1235/2008, όπως τροποποιήθηκε με τον εκτελεστικό κανονισμό (ΕΕ) αριθ. 1267/2011 (6), περιλαμβάνει κατάλογο των φορέων και των αρχών ελέγχου που είναι υπεύθυνοι για τη διενέργεια ελέγχων και την έκδοση πιστοποιητικών στις τρίτες χώρες για τους σκοπούς της ισοδυναμίας. Η Επιτροπή συνέχισε την αξιολόγηση των αιτήσεων για καταχώριση που παραλήφθηκαν έως τις 31 Οκτωβρίου 2009 με βάση τις συμπληρωματικές πληροφορίες που έλαβε και αξιολόγησε τις αιτήσεις που παραλήφθηκαν έως τις 31 Οκτωβρίου 2010. Μόνο εκείνοι οι φορείς και οι αρχές ελέγχου για τους οποίους η ακόλουθη εξέταση όλων των πληροφοριών που ελήφθησαν οδήγησε στο συμπέρασμα ότι πληρούσαν τις σχετικές απαιτήσεις θα πρέπει να περιληφθούν στον κατάλογο αυτό. Σε ορισμένες περιπτώσεις, οι ονομασίες των φορέων ελέγχου που απαριθμούνται στο παράρτημα IV του κανονισμού (ΕΚ) αριθ. 1235/2008 ήταν συντετμημένες. Για λόγους σαφήνειας, το παράρτημα αυτό θα πρέπει να αντικατασταθεί. (14) Επομένως, ο κανονισμός (ΕΚ) αριθ. 1235/2008 θα πρέπει να τροποποιηθεί αναλόγως. (15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1235/2008 τροποποιείται ως εξής: 1) Στο άρθρο 7 παράγραφος 2, τα στοιχεία ε) και στ) αντικαθίστανται από το ακόλουθο κείμενο: «ε) τις ονομασίες και τις διαδικτυακές διευθύνσεις της αρχής ή των αρχών ελέγχου ή του φορέα ή των φορέων ελέγχου που έχει αναγνωρίσει η αρμόδια αρχή που αναφέρεται στο στοιχείο δ) για τους σκοπούς της διενέργειας των ελέγχων· στ) τις ονομασίες, τις διαδικτυακές διευθύνσεις και τους κωδικούς αριθμούς της αρχής ή των αρχών ή του φορέα ή των φορέων ελέγχου που είναι υπεύθυνοι στην τρίτη χώρα για την έκδοση των πιστοποιητικών με σκοπό την εισαγωγή προϊόντων στην Ένωση·». 2) Το άρθρο 8 παράγραφος 4 αντικαθίσταται από το ακόλουθο κείμενο: «4. Η Επιτροπή αξιολογεί κατά πόσον ο τεχνικός φάκελος που προβλέπεται στην παράγραφο 2 και οι πληροφορίες που αναφέρονται στην παράγραφο 3 είναι ικανοποιητικές και μπορεί στη συνέχεια να αποφασίσει να αναγνωρίσει και να καταχωρίσει την τρίτη χώρα στον κατάλογο για περίοδο τριών ετών. Σε περίπτωση που η Επιτροπή εκτιμά ότι οι όροι που προβλέπονται στον κανονισμό (ΕΚ) αριθ. 834/2007 και στον παρόντα κανονισμό εξακολουθούν να τηρούνται, μπορεί να αποφασίσει να παρατείνει την καταχώριση της τρίτης χώρας μετά την εν λόγω τριετή περίοδο. Οι αποφάσεις που αναφέρονται στο πρώτο εδάφιο λαμβάνονται σύμφωνα με τη διαδικασία του άρθρου 37 παράγραφος 2 του κανονισμού (ΕΚ) αριθ. 834/2007.». 3) Το άρθρο 19 τροποποιείται ως εξής: α) η παράγραφος 1 τροποποιείται ως εξής: i) στο πρώτο εδάφιο προστίθεται η ακόλουθη φράση: «Η αρμόδια αρχή κράτους μέλους μπορεί επίσης να χορηγεί τις άδειες αυτές σύμφωνα με τους ίδιους όρους για προϊόντα που εισάγονται από τρίτη χώρα και περιλαμβάνονται στον κατάλογο του άρθρου 33 παράγραφος 2 του κανονισμού (ΕΚ) αριθ. 834/2007, εάν τα σχετικά εισαγόμενα προϊόντα είναι εμπορεύματα τα οποία δεν καλύπτονται από τις κατηγορίες ή/και την προέλευση που προβλέπονται για τη χώρα αυτή.»· ii) στο τρίτο εδάφιο προστίθεται η ακόλουθη φράση: «Οι άδειες που χορηγήθηκαν πριν από την 1η Ιουλίου 2012 λήγουν την 1η Ιουλίου 2014 το αργότερο.»· β) η παράγραφος 6 απαλείφεται. 4) Το παράρτημα III αντικαθίσταται από το κείμενο που παρατίθεται στο παράρτημα I του παρόντος κανονισμού. 5) Το παράρτημα IV αντικαθίσταται από το κείμενο που παρατίθεται στο παράρτημα II του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, στο άρθρο 1, το σημείο 3 στοιχείο α) περίπτωση ii) και το σημείο 5 εφαρμόζονται από την 1η Ιουλίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Ιουνίου 2012.

Εμπορικές πράξεις

Εμπορική νομοθεσία

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Οκτωβρίου 2011 για τροποποίηση και διόρθωση του παραρτήματος της απόφασης 2011/163/ΕΕ της Επιτροπής για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου [κοινοποιηθείσα υπό τον αριθμό Ε(2011) 7167] (Κείμενο που παρουσιάζει ενδιαφέρον για τον ΕΟΧ) (2011/690/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2, Εκτιμώντας τα ακόλουθα: (1) Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Σύμφωνα με την οδηγία 96/23/ΕΚ, η εγγραφή και η παραμονή στους καταλόγους τρίτων χωρών από τις οποίες τα κράτη μέλη επιτρέπεται να εισάγουν ζώα και προϊόντα ζωικής προέλευσης που καλύπτονται από την εν λόγω οδηγία εξαρτώνται από την υποβολή, από τις ενδιαφερόμενες τρίτες χώρες, σχεδίου που παραθέτει τις εγγυήσεις που προσφέρουν όσον αφορά την επιτήρηση των ομάδων καταλοίπων και των ουσιών που αναφέρονται στο εν λόγω παράρτημα. Τα εν λόγω σχέδια πρέπει να επικαιροποιούνται κατόπιν αιτήματος της Επιτροπής, ιδίως όταν ορισμένοι έλεγχοι το καθιστούν αναγκαίο. (2) Η απόφαση 2011/163/ΕΕ της Επιτροπής (2) εγκρίνει τα σχέδια που προβλέπονται στο άρθρο 29 της οδηγίας 96/23/ΕΚ («τα σχέδια») που υπέβαλαν ορισμένες τρίτες χώρες που απαριθμούνται στο παράρτημά της για τα ζώα και τα ζωικά προϊόντα που επισημαίνονται στον εν λόγω κατάλογο. Η απόφαση 2011/163/ΕΕ καταργήθηκε και αντικαταστάθηκε από την απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (3). (3) Σύμφωνα με τα πρόσφατα σχέδια που υποβλήθηκαν από ορισμένες τρίτες χώρες και πρόσθετες πληροφορίες που έλαβε η Επιτροπή, είναι αναγκαίο να επικαιροποιηθεί ο κατάλογος τρίτων χωρών από τις οποίες τα κράτη μέλη επιτρέπεται να εισάγουν ορισμένα ζώα και ζωικά προϊόντα, όπως προβλέπεται στην οδηγία 96/23/ΕΚ και παρατίθενται σήμερα στο παράρτημα της απόφασης 2011/163/ΕΕ «ο κατάλογος»). (4) Το Μπελίζε περιλαμβάνεται σήμερα στον κατάλογο για την υδατοκαλλιέργεια και το μέλι. Ωστόσο, το Μπελίζε δεν υπέβαλε σχέδιο όπως απαιτείται στο άρθρο 29 της οδηγίας 96/23/ΕΚ. Συνεπώς, το Μπελίζε πρέπει να διαγραφεί από τον κατάλογο. (5) Η Γκάνα υπέβαλε στην Επιτροπή σχέδιο για το μέλι. Το εν λόγω σχέδιο παρέχει επαρκείς εγγυήσεις και πρέπει να εγκριθεί. Συνεπώς, πρέπει να συμπεριληφθεί το μέλι στην εγγραφή του καταλόγου για την Γκάνα. (6) Η Ινδία έχει πραγματοποιήσει τώρα διορθωτικά μέτρα για την αντιμετώπιση των ελλείψεων στο σχέδιο καταλοίπων της για το μέλι. Η εν λόγω τρίτη χώρα έχει υποβάλει βελτιωμένο σχέδιο καταλοίπων για το μέλι, και κατόπιν επιθεώρησης από την Επιτροπή επιβεβαιώθηκε μια αποδεκτή υλοποίηση του σχεδίου. Συνεπώς, η εγγραφή για την Ινδία στον κατάλογο πρέπει να περιλαμβάνει το μέλι. (7) Η Μαδαγασκάρη υπέβαλε στην Επιτροπή σχέδιο για το μέλι. Το εν λόγω σχέδιο παρέχει επαρκείς εγγυήσεις και πρέπει να εγκριθεί. Συνεπώς, πρέπει να συμπεριληφθεί το μέλι στην εγγραφή του καταλόγου για την Μαδαγασκάρη. (8) Ο Μαυρίκιος σήμερα περιλαμβάνεται στον κατάλογο για τα πουλερικά αλλά με μία παραπομπή στην υποσημείωση 2 του παραρτήματος της απόφασης 2011/163/ΕΕ. Η εν λόγω υποσημείωση περιορίζει τέτοιου είδους εισαγωγές από τρίτες χώρες, οι οποίες χρησιμοποιούν μόνο πρώτη ύλη είτε από κράτη μέλη είτε από άλλες τρίτες χώρες, εγκεκριμένες για εισαγωγές τέτοιου είδους πρώτης ύλης στην Ένωση, σύμφωνα με το άρθρο 2 της εν λόγω απόφασης. Ωστόσο, ο Μαυρίκιος δεν παρείχε τις απαιτούμενες εγγυήσεις στο σχέδιο για τα πουλερικά. Συνεπώς, η εγγραφή για την εν λόγω τρίτη χώρα στον κατάλογο δεν πρέπει πλέον να περιλαμβάνει τα πουλερικά. (9) Η Τουρκία υπέβαλε στην Επιτροπή σχέδιο για αυγά. Το εν λόγω σχέδιο παρέχει επαρκείς εγγυήσεις και πρέπει να εγκριθεί. Συνεπώς, πρέπει να συμπεριληφθούν τα αυγά στην εγγραφή του καταλόγου για την Τουρκία. (10) Η εγγραφή για τη Σιγκαπούρη στον κατάλογο περιλαμβάνει την υδατοκαλλιέργεια αλλά με μια παραπομπή στην υποσημείωση 2 του παραρτήματος της απόφασης 2011/163/ΕΕ. Ωστόσο, στο παράρτημα της απόφασης 2004/432/ΕΚ, όπως τροποποιήθηκε με την απόφαση 2010/327/ΕΕ της Επιτροπής (4), δεν υπάρχει παραπομπή στην υποσημείωση 2, επειδή η Σιγκαπούρη υπέβαλε εγκεκριμένο σχέδιο για την υδατοκαλλιέργεια. Η Επιτροπή δεν έχει ενημερωθεί σχετικά με τυχόν αλλαγή από την έγκριση του εν λόγω σχεδίου και μετά. Συνεπώς, η εγγραφή για την εν λόγω τρίτη χώρα στον κατάλογο θα πρέπει να διορθωθεί με τη διαγραφή της παραπομπής στην εν λόγω υποσημείωση για τις εισαγωγές υδατοκαλλιέργειας. Για λόγους ασφάλειας του δικαίου, η εγγραφή για τη Σιγκαπούρη θα πρέπει να εφαρμοστεί αναδρομικά από την 1η Μαρτίου 2011, την ημερομηνία εφαρμογής της απόφασης 2011/163/ΕΕ όταν συνέβη το λάθος στην εγγραφή που αφορά τη Σιγκαπούρη. Οι αρμόδιες αρχές των κρατών μελών έχουν ενημερωθεί αναλόγως και δεν έχει κοινοποιηθεί στην Επιτροπή διακοπή των εισαγωγών. (11) Συνεπώς, το παράρτημα της απόφασης 2011/163/ΕΕ πρέπει να τροποποιηθεί αναλόγως. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2011/163/ΕΕ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση εφαρμόζεται από την 1η Νοεμβρίου 2011. Ωστόσο, η τροποποίηση που αφορά την εγγραφή για τη Σιγκαπούρη εφαρμόζεται από την 15η Μαρτίου 2011. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 14 Οκτωβρίου 2011.

ΤΕΛΩΝΕΙΑΚΗ ΝΟΜΟΘΕΣΙΑ

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 86/2012 ΤΗΣ ΕΠΙΤΡΟΠΉΣ της 1ης Φεβρουαρίου 2012 για τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία λασαλοσίδη (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικώς δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και την τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17, Έχοντας υπόψη τη γνώμη του Ευρωπαϊκού Οργανισμού Φαρμάκων που διατυπώθηκε από την επιτροπή φαρμάκων για κτηνιατρική χρήση, Εκτιμώντας τα ακόλουθα: (1) Τα ανώτατα όρια καταλοίπων («ΑΟΚ») για τις φαρμακολογικώς δραστικές ουσίες οι οποίες προορίζονται να χρησιμοποιηθούν στην Ευρωπαϊκή Ένωση σε κτηνιατρικά φάρμακα για τροφοπαραγωγικά ζώα ή σε βιοκτόνα προϊόντα που χρησιμοποιούνται στη ζωοτεχνία θα πρέπει να καθορίζονται σύμφωνα με τον κανονισμό (ΕΚ) αριθ. 470/2009. (2) Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης καθορίζονται στο παράρτημα του κανονισμού (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (2). (3) Η λασαλοσίδη περιλαμβάνεται στον πίνακα 1 του παραρτήματος του κανονισμού (ΕΕ) αριθ. 37/2010 ως επιτρεπόμενη ουσία για τα πουλερικά, όσον αφορά τους μύες, το δέρμα και τον λιπώδη ιστό, το ήπαρ, τους νεφρούς και τα αυγά. (4) Στον Ευρωπαϊκό Οργανισμό Φαρμάκων υποβλήθηκε αίτηση για την επέκταση της εγγραφής ώστε να συμπεριλαμβάνονται τα βοοειδή. (5) Η επιτροπή φαρμάκων για κτηνιατρική χρήση έχει συστήσει την επέκταση της εν λόγω εγγραφής προκειμένου να καλύπτονται τα βοοειδή, όσον αφορά τους μύες, τον λιπώδη ιστό, το ήπαρ και τους νεφρούς, με εξαίρεση τα ζώα τα οποία παράγουν γάλα για ανθρώπινη κατανάλωση. (6) Επομένως, η εγγραφή για τη λασαλοσίδη στον πίνακα 1 του παραρτήματος του κανονισμού (ΕΕ) αριθ. 37/2010 θα πρέπει να τροποποιηθεί ώστε να περιλαμβάνονται τα βοοειδή. (7) Είναι σκόπιμο να χορηγηθεί εύλογο χρονικό διάστημα ώστε οι ενδιαφερόμενοι να λάβουν τα μέτρα που ενδεχομένως απαιτούνται για να συμμορφωθούν με το νεοθεσπιζόμενο ΑΟΚ. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 2 Απριλίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη. Βρυξέλλες, 1 Φεβρουαρίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 480/2011 ΤΗΣ ΕΠΙΤΡΟΠΉΣ της 18ης Μαΐου 2011 για την 148η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 10 Μαΐου 2011, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να προσθέσει ένα φυσικό πρόσωπο στον κατάλογό της προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων και στις 20 Απριλίου και 4 Μαΐου 2011 τροποποίησε τέσσερις καταχωρίσεις του καταλόγου. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να επικαιροποιηθεί ανάλογα. (4) Προκειμένου να διασφαλισθεί η αποτελεσματικότητα των μέτρων που προβλέπονται στον παρόντα κανονισμό, ο παρών κανονισμός θα πρέπει να τεθεί σε ισχύ αμέσως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Μαΐου 2011.

Δημόσια ασφάλεια


ΟΔΗΓΊΑ 2011/81/ΕΕ ΤΗΣ ΕΠΙΤΡΟΠΉΣ της 20ής Σεπτεμβρίου 2011 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση της deltamethrin (δελταμεθρίνη) ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό περιλαμβάνεται η deltamethrin (δελταμεθρίνη). (2) Κατ’ εφαρμογή του κανονισμού (ΕΚ) αριθ. 1451/2007, η deltamethrin αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 18, εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, που ορίζεται στο παράρτημα V της ίδιας οδηγίας. (3) Το κράτος μέλος που ορίστηκε ως εισηγητής είναι η Σουηδία, η οποία στις 27 Ιουνίου 2008 υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 6 Μαΐου 2011, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες αξιολογήσεις συνάγεται ότι τα βιοκτόνα που χρησιμοποιούνται ως εντομοκτόνα, ακαρεοκτόνα ή για τον έλεγχο άλλων αρθροπόδων και περιέχουν deltamethrin αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί η deltamethrin στο παράρτημα I της εν λόγω οδηγίας. (6) Δεν αξιολογήθηκαν σε ενωσιακό επίπεδο όλες οι πιθανές χρήσεις. Ενδείκνυται, επομένως, να αξιολογούν τα κράτη τις χρήσεις ή τα σενάρια έκθεσης, καθώς και τους κινδύνους για τους ανθρώπινους πληθυσμούς και τα στοιχεία του περιβάλλοντος που δεν έχουν καλυφθεί αντιπροσωπευτικά από την εκτίμηση κινδύνων σε ενωσιακό επίπεδο, και, κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (7) Λαμβανομένων υπόψη των κινδύνων που εντοπίστηκαν για το υδάτινο οικοσύστημα στην περίπτωση της εφαρμογής προϊόντων σε εσωτερικούς χώρους για τη δημιουργία φραγμών, η οποία έχει ως επακόλουθο εκπομπές μιας ορισμένης κλίμακας σε εγκατάσταση επεξεργασίας λυμάτων, είναι σκόπιμο να απαιτείται να μην εγκρίνονται προϊόντα για χρήσεις που έχουν ως επακόλουθο τις εν λόγω εκπομπές, εκτός εάν υποβάλλονται στοιχεία που αποδεικνύουν ότι το προϊόν θα καλύπτει τις απαιτήσεις τόσο του άρθρου 5 όσο και του παραρτήματος VI της οδηγίας 98/8/ΕΚ, εν ανάγκη με την εφαρμογή κατάλληλων μέτρων μετριασμού των κινδύνων. (8) Για να εξασφαλιστεί η ισότιμη αντιμετώπιση στην ενωσιακή αγορά των βιοκτόνων που περιέχουν τη δραστική ουσία deltamethrin και να διευκολυνθεί, γενικότερα, η εύρυθμη λειτουργία της αγοράς βιοκτόνων, οι διατάξεις της παρούσας οδηγίας θα πρέπει να εφαρμοστούν ταυτόχρονα σε όλα τα κράτη μέλη. (9) Θα πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα I της οδηγίας 98/8/ΕΚ, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους να επωφελούνται πλήρως από τη δεκαετή περίοδο προστασίας των δεδομένων η οποία αρχίζει από την ημερομηνία καταχώρισης, σύμφωνα με το άρθρο 12 παράγραφος 1 στοιχείο γ) σημείο ii) της εν λόγω οδηγίας. (10) Μετά την καταχώριση τα κράτη μέλη θα πρέπει να διαθέτουν εύλογα χρονικά περιθώρια για να εφαρμόσουν το άρθρο 16 παράγραφος 3 της οδηγίας 98/8/ΕΚ. (11) Κατά συνέπεια, θα πρέπει να τροποποιηθεί αναλόγως η οδηγία 98/8/ΕΚ. (12) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη θεσπίζουν και δημοσιεύουν, το αργότερο έως τις 30 Σεπτεμβρίου 2012, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από την 1η Οκτωβρίου 2013. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 20 Σεπτεμβρίου 2011.

Πολιτική για την υγεία


ΑΠΌΦΑΣΗ ΤΗΣ ΕΠΙΤΡΟΠΉΣ της 9ης Φεβρουαρίου 2010 για τον καθορισμό των κατηγοριών επιδόσεων όσον αφορά την αντίδραση στη φωτιά ορισμένων δομικών προϊόντων και ειδικότερα των επιστρώσεων από τσιμέντο, των επιστρώσεων από θειικό ασβέστιο και των επιστρώσεων δαπέδων από συνθετική ρητίνη [κοινοποιηθείσα υπό τον αριθμό Ε(2010) 772] (Κείμενο που παρουσιάζει ενδιαφέρον για τον ΕΟΧ) (2010/85/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών (1), και ιδίως το άρθρο 20 παράγραφος 2, Εκτιμώντας τα ακόλουθα: (1) Η οδηγία 89/106/ΕΟΚ του Συμβουλίου προβλέπει ότι, για να λαμβάνονται υπόψη τα διαφορετικά επίπεδα προστασίας για τα δομικά έργα σε εθνικό, περιφερειακό ή τοπικό επίπεδο, μπορεί να είναι αναγκαία η θέσπιση, στα ερμηνευτικά έγγραφα, κατηγοριών που αντιστοιχούν στην επίδοση των προϊόντων όσον αφορά κάθε βασική απαίτηση. Τα εν λόγω έγγραφα έχουν δημοσιευτεί ως «Ανακοίνωση της Επιτροπής σχετικά με τα ερμηνευτικά έγγραφα της οδηγίας 89/106/ΕΟΚ (2)». (2) Όσον αφορά τη βασική απαίτηση πυρασφάλειας, στο ερμηνευτικό έγγραφο αριθ. 2 παρατίθενται μια σειρά αλληλένδετα μέτρα τα οποία καθορίζουν από κοινού τη στρατηγική για την πυρασφάλεια η οποία μπορεί να αναπτυχθεί με διάφορους τρόπους στα κράτη μέλη. (3) Στο ερμηνευτικό έγγραφο αριθ. 2, ως ένα από τα μέτρα αυτά προσδιορίζεται ο περιορισμός της εκδήλωσης πυρκαγιάς καθώς και της εξάπλωσης φωτιάς και καπνού σε μια δεδομένη περιοχή με περιορισμό της συμβολής των δομικών προϊόντων στην πλήρη ανάπτυξη πυρκαγιάς. (4) Ο βαθμός αυτού του περιορισμού μπορεί να εκφραστεί μόνο με διαφορετικούς βαθμούς επίδοσης της αντίδρασης των προϊόντων στη φωτιά κατά την τελική χρήση τους. (5) Βάσει εναρμονισμένης λύσης, θεσπίστηκε σύστημα κατηγοριών με την απόφαση 2000/147/ΕΚ της Επιτροπής, της 8ης Φεβρουαρίου 2000, περί εφαρμογής της οδηγίας 89/106/ΕΟΚ του Συμβουλίου αναφορικά με την ταξινόμηση των δομικών προϊόντων ανάλογα με τη συμπεριφορά τους απέναντι στη φωτιά (3). (6) Στην περίπτωση των επιστρώσεων από τσιμέντο, των επιστρώσεων από θειικό ασβέστιο και των επιστρώσεων δαπέδων από συνθετική ρητίνη, είναι αναγκαίο να χρησιμοποιείται η ταξινόμηση που καθορίστηκε με την απόφαση 2000/147/ΕΚ. (7) Οι επιδόσεις πολλών δομικών προϊόντων και/ή υλικών όσον αφορά την αντίδρασή τους στη φωτιά, κατά την έννοια της ταξινόμησης που προβλέπεται στην απόφαση 2000/147/ΕΚ, είναι επαρκώς τεκμηριωμένες και γνωστές στους υπεύθυνους για θέματα πυρασφάλειας στα κράτη μέλη, ώστε να μην απαιτούνται δοκιμές για αυτή τη συγκεκριμένη παράμετρο επιδόσεων. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής δομικών κατασκευών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα ορίζονται τα δομικά προϊόντα και/ή υλικά τα οποία ικανοποιούν όλες τις απαιτήσεις της παραμέτρου επιδόσεων «αντίδραση στη φωτιά» χωρίς να απαιτούνται περαιτέρω δοκιμές. Άρθρο 2 Στο παράρτημα της παρούσας απόφασης παρατίθενται οι ειδικές κατηγορίες που πρέπει να εφαρμόζονται σε διαφορετικά δομικά προϊόντα και/ή υλικά, στο πλαίσιο της ταξινόμησης όσον αφορά την αντίδραση στη φωτιά που εγκρίθηκε με την απόφαση 2000/147/ΕΚ. Άρθρο 3 Τα προϊόντα ταξινομούνται σε συνάρτηση με την τελική τους χρήση, εφόσον είναι γνωστή. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 9 Φεβρουαρίου 2010.

Προστασία του περιβάλλοντος

Περιβαλλοντική πολιτική

Οικοδομικός τομέας


ΚΑΝΟΝΙΣΜΌΣ (ΕΕ) αριθ. 552/2012 ΤΟΥ ΣΥΜΒΟΥΛΊΟΥ της 21ης Ιουνίου 2012 σχετικά με την τροποποίηση του κανονισμού (ΕΕ) αριθ. 1344/2011 για την αναστολή των αυτόνομων δασμών του κοινού δασμολογίου για ορισμένα γεωργικά, αλιευτικά και βιομηχανικά προϊόντα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Είναι προς το συμφέρον της Ένωσης να αναστείλει πλήρως τους αυτόνομους δασμούς του κοινού δασμολογίου για ορισμένα προϊόντα τα οποία επί του παρόντος δεν περιλαμβάνονται στο παράρτημα του κανονισμού (ΕΕ) αριθ. 1344/2011 του Συμβουλίου (1). (2) Έξι προϊόντα με κωδικούς TARIC 2914003920, 2918300050, 3206110020, 3815120020, 3815120030 και 8302420080, τα οποία επί του παρόντος περιλαμβάνονται στο παράρτημα του κανονισμού (ΕΕ) αριθ. 1344/2011 θα πρέπει να διαγραφούν, διότι η Ένωση δεν έχει πλέον συμφέρον να διατηρήσει την αναστολή των αυτόνομων δασμών του κοινού δασμολογίου γι’ αυτά τα προϊόντα. (3) Είναι αναγκαίο να τροποποιηθεί η περιγραφή προϊόντων για το προϊόν με κωδικό TARIC 2819 10 00 και για τα προϊόντα με κωδικούς TARIC 2914199040, 2914700050, 2922498510, 3815199010, 3919900051, 3920102891, 3920510030, 3920910093, 8529909250 και 9401908010 στο παράρτημα του κανονισμού (ΕΕ) αριθ. 1344/2011, προκειμένου να ληφθούν υπόψη η τεχνική εξέλιξη των προϊόντων και οι οικονομικές τάσεις της αγοράς. Εξάλλου, θα πρέπει να τροποποιηθούν οι υφιστάμενοι κωδικοί TARIC 2009419270, 2009897992 και 8505199031. Επιπλέον, η διπλή ταξινόμηση του προϊόντος με κωδικό TARIC 3904400091 θεωρείται απαραίτητη. (4) Οι αναστολές αυτές, για τις οποίες είναι αναγκαίες τεχνικές τροποποιήσεις, θα πρέπει να απαλειφθούν από τον κατάλογο των αναστολών στο παράρτημα του κανονισμού (ΕΚ) αριθ. 1344/2011 και θα πρέπει να επανεισαχθούν στον κατάλογο αυτό με νέες περιγραφές προϊόντων ή με νέους κωδικούς ΣΟ ή TARIC. (5) Λαμβανομένου υπόψη του προσωρινού χαρακτήρα τους, οι αναστολές που απαριθμούνται στο παράρτημα I θα πρέπει να επανεξετάζονται συστηματικά, το αργότερο πέντε έτη μετά την εφαρμογή ή την ανανέωσή τους. Επιπλέον, η άρση ορισμένων αναστολών θα πρέπει να εξασφαλίζεται ανά πάσα στιγμή, κατόπιν πρότασης της Επιτροπής με βάση την επανεξέταση που διενεργήθηκε με πρωτοβουλία της Επιτροπής ή κατόπιν αιτήματος ενός ή περισσότερων κρατών μελών, εφόσον δεν είναι πλέον προς το συμφέρον της Ένωσης να διατηρήσει τις αναστολές ή λόγω τεχνικών εξελίξεωντου προϊόντος, μεταβολής των συνθηκών ή οικονομικών τάσεων της αγοράς. (6) Δεδομένου ότι οι αναστολές που προβλέπονται στον παρόντα κανονισμό θα πρέπει να τεθούν σε ισχύ την 1η Ιουλίου 2012, ο παρών κανονισμός θα πρέπει να τεθεί σε εφαρμογή από την ίδια αυτή ημερομηνία και θα πρέπει να αρχίσει να ισχύει αμέσως μόλις δημοσιευθεί στην Επίσημη Εφημερίδα της Ευρωπαϊκής Ένωσης. (7) Ο κανονισμός (ΕΕ) αριθ. 1344/2011 θα πρέπει, συνεπώς, να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 1344/2011 τροποποιείται ως εξής: 1) παρεμβάλλονται οι σειρές για τα προϊόντα που απαριθμούνται στο παράρτημα I του παρόντος κανονισμού· 2) διαγράφονται οι σειρές για τα προϊόντα οι κωδικοί ΣΟ και TARIC των οποίων παρατίθενται στο παράρτημα II του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 21 Ιουνίου 2012.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 856/2010 ΤΟΥ ΣΥΜΒΟΥΛΊΟΥ της 27ης Σεπτεμβρίου 2010 για την περάτωση της μερικής ενδιάμεσης επανεξέτασης του κανονισμού (ΕΚ) αριθ. 661/2008 του Συμβουλίου για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ειδικότερα το άρθρο 8, το άρθρο 9, παράγραφος 4 και το άρθρο 11 παράγραφος 3, την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΠΡΟΗΓΟΥΜΕΝΗ ΔΙΑΔΙΚΑΣΙΑ (1) Με τον κανονισμό (ΕΚ) αριθ. 2022/1995 (2), το Συμβούλιο επέβαλε οριστικό δασμό αντιντάμπινγκ στις εισαγωγές νιτρικού αμμωνίου καταγωγής Ρωσίας που υπάγονται στους κωδικούς ΣΟ 3102 30 90 και 3102 40 90. Σύμφωνα με περαιτέρω έρευνα βάσει του άρθρου 12 του βασικού κανονισμού, με την οποία διαπιστώθηκε ότι ο δασμός απορροφάται από τον εξαγωγέα, τα μέτρα τροποποιήθηκαν με τον κανονισμό (ΕΚ) αριθ. 663/1998 (3).Μετά από αίτηση για επανεξέταση ενόψει της λήξης της ισχύος των μέτρων και για ενδιάμεση επανεξέταση, που υποβλήθηκε δυνάμει του άρθρου 11 παράγραφοι 2 και 3 του βασικού κανονισμού, το Συμβούλιο επέβαλε με τον κανονισμό (ΕΚ) αριθ. 658/2002 (4) οριστικό δασμό αντιντάμπινγκ 47,07 EUR ανά τόνο στις εισαγωγές νιτρικού αμμωνίου που υπάγονται στους κωδικούς ΣΟ 3102 30 90 και 3102 40 90, καταγωγής Ρωσίας. Τέλος, μετά τη διεξαγωγή ενδιάμεσης επανεξέτασης ως προς το πεδίο ορισμού του προϊόντος δυνάμει του άρθρου 11 παράγραφος 3 του βασικού κανονισμού επιβλήθηκε, με τον κανονισμό (ΕΚ) αριθ. 945/2005 (5), οριστικός δασμός αντιντάμπινγκ που κυμαινόταν μεταξύ 41,42 EUR ανά τόνο και 47,07 EUR ανά τόνο στις εισαγωγές στερεών λιπασμάτων καταγωγής Ρωσίας με περιεκτικότητα σε νιτρικό αμμώνιο άνω του 80 % κατά βάρος, που υπάγονται στους κωδικούς ΣΟ 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 και ex 3105 90 91. (2) Μετά από αίτηση για επανεξέταση ενόψει της λήξης της ισχύος των μέτρων και για ενδιάμεση επανεξέταση («τελευταία επανεξέταση ενόψει της λήξης της ισχύος των μέτρων»), που υποβλήθηκε δυνάμει του άρθρου 11 παράγραφοι 2 και 3 του βασικού κανονισμού, το Συμβούλιο επέβαλε με τον κανονισμό (ΕΚ) αριθ. 661/2008 (6) οριστικό δασμό αντιντάμπινγκ που κυμαινόταν μεταξύ 28,88 EUR ανά τόνο και 47,07 EUR ανά τόνο για πέντε περαιτέρω έτη. (3) Μετά με την απόφαση του Πρωτοδικείου των Ευρωπαϊκών Κοινοτήτων που ακυρώνει εν μέρει τον κανονισμό (ΕΚ) αριθ. 945/2005, το Συμβούλιο, με τον κανονισμό (ΕΚ) αριθ. 989/2009 (7), τροποποίησε τον οριστικό δασμό αντιντάμπινγκ όσον αφορά την εταιρεία JSC Kirovo-Chepetsky Khimichesky Kombinat. (4) Με την απόφαση 2008/577/ΕΚ της Επιτροπής, της 4ης Ιουλίου 2008 (8), η Επιτροπή δέχτηκε την ανάληψη υποχρέωσης που προτάθηκε από διαφόρους παραγωγούς-εξαγωγείς, μεταξύ των οποίων οι συνδεδεμένοι ρώσοι παραγωγοί-εξαγωγείς Joint Stock Company Acron και Joint Stock Company Dorogobuzh («Acron» Holding Company), σε σχέση με τη διαδικασία αντιντάμπινγκ όσον αφορά τις εισαγωγές νιτρικού αμμωνίου, καταγωγής Ρωσίας και Ουκρανίας. B. ΠΑΡΟΥΣΑ ΔΙΑΔΙΚΑΣΙΑ 1. Αίτηση επανεξέτασης (5) Η JSC Acron, η JSC Dorogobuzh και η συνδεδεμένη με αυτές εμπορική εταιρεία Agronova International Inc., που υπάγονται στην εταιρεία χαρτοφυλακίου «Acron» Holding Company («ο αιτών»), υπέβαλαν αίτηση για μερική ενδιάμεση επανεξέταση («η τρέχουσα επανεξέταση») σύμφωνα με το άρθρο 11 παράγραφος 3 του βασικού κανονισμού. Το πεδίο της έρευνας επανεξέτασης περιορίστηκε στην εξέταση της μορφής του μέτρου και, ειδικότερα, στη συμπερίληψη της Agronova International Inc στην ανάληψη υποχρέωσης ως προς τις τιμές εκ μέρους της JSC Acron και της JSC Dorogobuzh. (6) Ο αιτών υποστηρίζει ότι οι συνθήκες υπό τις οποίες πραγματοποιήθηκε η ανάληψη υποχρέωσης ως προς τις τιμές έχουν αλλάξει και, συγκεκριμένα, ότι η Agronova International Inc., εμπορική επιχείρηση που ιδρύθηκε πρόσφατα στις ΗΠΑ, ενσωματώθηκε στην εταιρεία χαρτοφυλακίου «Acron» Holding Company. Ο αιτών ισχυρίστηκε περαιτέρω ότι οι εν λόγω αλλαγές είναι διαρκούς χαρακτήρα. 2. Εναρξη επανεξέτασης (7) Η Επιτροπή εξέτασε τα εκ πρώτης όψεως αποδεικτικά στοιχεία που υπέβαλε ο αιτών και έκρινε ότι ήταν επαρκή για να δικαιολογήσουν την έναρξη διαδικασίας μερικής ενδιάμεσης επανεξέτασης, σύμφωνα με τις διατάξεις του άρθρου 11 παράγραφος 3 του βασικού κανονισμού. Ύστερα από διαβούλευση με τη συμβουλευτική επιτροπή, η Επιτροπή κίνησε διαδικασία επανεξέτασης (9) των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 661/2008 («ισχύοντα μέτρα») της οποίας το πεδίο περιορίστηκε στην εξέταση της μορφής του μέτρου, και, ειδικότερα, του δυνητικού αντικτύπου της συμπερίληψης της Agronova International Inc. στην ανάληψη υποχρέωσης ως προς τις τιμές εκ μέρους των εταιρειών JSC Acron και JSC Dorogobuzh. 3. Οικείο προϊόν (8) Το οικείο προϊόν είναι το ίδιο με εκείνο στο οποίο αναφερόταν η τελευταία επανεξέταση ενόψει της λήξης της ισχύος των μέτρων, δηλαδή στερεά λιπάσματα με περιεκτικότητα σε νιτρικό αμμώνιο που υπερβαίνει το 80 % κατά βάρος, καταγωγής Ρωσίας («το οικείο προϊόν»), που υπάγεται σήμερα στους κωδικούς ΣΟ 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 και ex 3105 90 91. 4. Ενδιαφερόμενα μέρη (9) Η Επιτροπή ενημέρωσε επίσημα τον αιτούντα, τους εκπροσώπους της χώρας εξαγωγής και την ένωση ενωσιακών παραγωγών για την έναρξη της επανεξέτασης. Δόθηκε η δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που ορίστηκε στην ανακοίνωση για την έναρξη της διαδικασίας. Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. (10) Η Επιτροπή απέστειλε ερωτηματολόγια στον αιτούντα και έλαβε απαντήσεις εντός των προθεσμιών που είχαν τεθεί για τον συγκεκριμένο σκοπό. Η Επιτροπή αναζήτησε και επαλήθευσε όλες τις πληροφορίες που θεώρησε απαραίτητες. Η Επιτροπή πραγματοποίησε επίσκεψη επαλήθευσης στις εγκαταστάσεις της εταιρείας Agronova International Inc., Hallandale, USA («Agronova»). 5. Περίοδος έρευνας επανεξέτασης (11) Η έρευνα επανεξέτασης αφορούσε την περίοδο από την 1η Ιουλίου 2008 έως τις 30 Ιουνίου 2009 («ΠΕΕ»). Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ (12) Με την έρευνα επιβεβαιώθηκε ότι η Agronova είναι εμπορική εταιρεία που ιδρύθηκε πρόσφατα και υπάγεται στην εταιρεία χαρτοφυλακίου «Acron» Holding Company. 1. Λειτουργικότητα της ανάληψης υποχρεώσεων (13) Τα κύρια σημεία του σκεπτικού ως προς τη συμπερίληψη μιας εμπορικής εταιρείας στην τρέχουσα ανάληψη υποχρέωσης ήταν η λειτουργικότητα της ανάληψης υποχρέωσης, δηλαδή η αποτελεσματικότητα της παρακολούθησής της και, ιδιαίτερα, της αξιολόγησης του κινδύνου διασταυρούμενης αντιστάθμισης και καταστρατήγησης μέσω διαφορετικών δικτύων πώλησης ή/και μέσω της τιμολόγησης διαφορετικών προϊόντων που ενδέχεται να πωλούνται στους ίδιους πελάτες. 1.1. Υψηλός κίνδυνος διασταυρούμενης αντιστάθμισης μέσω μη δηλωμένης εμπορικής εταιρείας (14) Από την έρευνα προέκυψε ότι η Agronova έχει στενούς διαπροσωπικούς και επιχειρηματικούς δεσμούς τουλάχιστον με μία άλλη μη δηλωμένη εταιρεία που δραστηριοποιείται στην εμπορία και στη διάθεση λιπασμάτων στην αγορά. Διαπιστώθηκε ότι τα ίδια ακριβώς πρόσωπα που διαχειρίζονται την Agronova συμμετείχαν στην πραγματικότητα και στις δραστηριότητες της εν λόγω εμπορικής εταιρείας. Συγκεκριμένα, τα διαθέσιμα αποδεικτικά στοιχεία έδειξαν ότι και οι δύο εταιρείες είχαν τον ίδιο διευθυντή και ένα κοινό στέλεχος στη διάρκεια του μεγαλύτερου μέρους της ΠΕΕ, ενώ ένα τρίτο πρόσωπο (το οποίο ταυτόχρονα αποδείχτηκε ότι ήταν ο πρόεδρος της εν λόγω εμπορικής εταιρείας), παρόλο που δεν απασχολείτο επίσημα από την Agronova, διοικούσε στην πραγματικότητα τις καθημερινές εμπορικές δραστηριότητές της και άσκησε την εποπτεία για λογαριασμό της Agronova στη διάρκεια της επίσκεψης επαλήθευσης, κατά την οποία παρουσιάστηκε ως σύμβουλος της Agronova. Εκτός από τους στενούς διαπροσωπικούς δεσμούς, διαπιστώθηκε ότι και οι δύο εταιρείες λειτουργούσαν στο ίδιο γραφείο, απασχολούσαν την ίδια γραμματέα και χρησιμοποιούσαν τους ίδιους ηλεκτρονικούς υπολογιστές και τον ίδιο εξοπλισμό γραφείου στη διάρκεια σχεδόν ολόκληρης της ΠΕΕ. Η Agronova δεν αποκάλυψε την ύπαρξη και τις δραστηριότητες της εν λόγω άλλης εμπορικής εταιρείας, ούτε στις απαντήσεις της στο ερωτηματολόγιο ούτε κατά την επίσκεψη επαλήθευσης. Το αίτημα της Επιτροπής για συμπληρωματικές πληροφορίες με σκοπό την αποσαφήνιση της κατάστασης ικανοποιήθηκε μόνον εν μέρει από τον αιτούντα, δεδομένου ότι αυτός δεν αποκάλυψε, μεταξύ άλλων, ποιος ακριβώς είναι ο ιδιοκτήτης της εν λόγω εμπορικής εταιρείας ούτε ποιες ακριβώς δραστηριότητες ασκεί αυτή. Επομένως, οι πληροφορίες που παρασχέθηκαν θεωρήθηκαν ανεπαρκείς. (15) Βάσει των ανωτέρω, η Επιτροπή έκρινε ότι η ανωτέρω αναφερόμενη εμπορική εταιρεία συνδέεται με την Agronova κατά την έννοια του άρθρου 143 του κανονισμού (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα («IPCCC») (10) και αυτό θα έπρεπε να αναφερθεί κατά την απάντηση του αιτούντος στο ερωτηματολόγιο. Η Επιτροπή κοινοποίησε στον αιτούντα, σύμφωνα με το άρθρο 18 παράγραφος 1 του βασικού κανονισμού, την πρόθεσή της να στηρίξει τα ανωτέρω πορίσματα στα διαθέσιμα στοιχεία και κάλεσε τον αιτούντα να υποβάλει τα σχόλιά του σχετικά με αυτά, σύμφωνα με το άρθρο 18 παράγραφος 4 του βασικού κανονισμού. (16) Ο αιτών αμφισβήτησε ότι η Agronova συνδέεται με την ανωτέρω αναφερόμενη εμπορική εταιρεία ή με οιαδήποτε άλλη εταιρεία. Εξάλλου, δεν ανταποκρίθηκε στο περαιτέρω αίτημα της Επιτροπής κατά την έρευνα, καθόσον δεν παρέσχε λεπτομερείς και επαληθεύσιμες πληροφορίες σχετικά με την ιδιοκτησία και τις δραστηριότητες της εν λόγω εμπορικής εταιρείας εντός της καθορισμένης προθεσμίας. (17) Κατά την κοινοποίηση της πρότασης της Επιτροπής να στηρίξει τα πορίσματά της στο άρθρο 18 του βασικού κανονισμού, ο αιτών αρνήθηκε περαιτέρω κάθε σχέση μεταξύ της Agronova και της εν λόγω εμπορικής εταιρείας κατά την έννοια του άρθρου 143 του IPCCC. Όσον αφορά τον ακριβή ρόλο των προσώπων που συμμετείχαν και στις δύο εταιρείες, ο αιτών αμφισβήτησε ότι οι δύο εταιρείες είχαν κοινούς διευθυντές ή κοινά στελέχη. Επιπλέον, ο αιτών ανακάλεσε πληροφορίες που δόθηκαν προγενέστερα, ισχυριζόμενος ότι αυτές ήταν εσφαλμένες ή ανακριβείς. Όμως, οι νέες πληροφορίες που δόθηκαν δεν στηρίζονταν σε επαρκή αποδεικτικά στοιχεία. Πάνω απ’ όλα, οι πληροφορίες και τα αποδεικτικά στοιχεία που προσκομίστηκαν σχετικά με το θέμα αυτό ήταν ασαφή και σε ορισμένες περιπτώσεις αντιφατικά και συνεπώς, κατά κανόνα, δημιουργούσαν αμφιβολίες ως προς την αξιοπιστία των πληροφοριών που δόθηκαν. (18) Παραδείγματος χάριν, ενώ ο αιτών δήλωσε αρχικά ότι ο πρόεδρος της Agronova ήταν επίσης διευθυντής της εν λόγω εμπορικής εταιρείας, στη δήλωση αυτή προστέθηκε εκ των υστέρων η εξήγηση ότι τα καθήκοντα που ασκούσε στην άλλη εμπορική εταιρεία ο πρόεδρος της Agronova δεν περιελάμβαναν εξουσίες ελέγχου και λήψης αποφάσεων. Ομοίως, ενώ τα αποδεικτικά στοιχεία που προσκομίστηκαν (ετήσιοι λογαριασμοί) έδειχναν ότι ένα άλλο πρόσωπο ήταν «στέλεχος» και στις δύο εταιρείες, υποστηρίχτηκε εκ των υστέρων ότι τα πραγματικά καθήκοντα του εν λόγω προσώπου ήταν εκείνα ενός νομικού βοηθού. (19) Τέλος, ο αιτών δεν υπέβαλε επαρκώς αξιόπιστες πληροφορίες ή στοιχεία που να αποδεικνύουν ότι οι ρόλοι και οι αρμοδιότητες κάθε παράγοντα ήταν καθορισμένοι και ασκούνταν έτσι ώστε να αποκλείεται η ύπαρξη σχέσης. (20) Ο αιτών αμφισβήτησε επίσης το ότι η εν λόγω εμπορική εταιρεία πρέπει να θεωρηθεί εμπορική εταιρεία, καθόσον αυτή ασχολείται κυρίως με τη μελέτη της αγοράς μάλλον παρά με την πώληση λιπασμάτων. Εντούτοις, πέραν του ότι η δήλωση αυτή δεν βασίζεται σε κανένα αποδεικτικό στοιχείο, η εν λόγω εταιρεία ισχυρίστηκε επίσης επανειλημμένως ότι πράγματι είχε προβεί σε πωλήσεις λιπασμάτων ως έμπορος, αλλά μόνον για μικρές ποσότητες που προορίζονταν για άλλες αγορές εκτός Ευρώπης. Η εταιρεία έπρεπε, επομένως, να θεωρηθεί έμπορος και το επιχείρημα αυτό να απορριφθεί. (21) Η Επιτροπή έκρινε ότι ο αιτών εμπόδιζε την έρευνα κατά την έννοια του άρθρου 18 παράγραφος 1 του βασικού κανονισμού, καθόσον παρέσχε τις σχετικές πληροφορίες μόνον αποσπασματικά κατόπιν αιτήματος, ενώ οι πληροφορίες που παρέσχε, στις περισσότερες περιπτώσεις, διορθώθηκαν, τροποποιήθηκαν ή ανασκευάστηκαν στη συνέχεια. Σύμφωνα με τα ανωτέρω, λόγω της μη ικανοποιητικής συνεργασίας της Agronova, δεν στάθηκε δυνατόν να καθιερωθεί σχέση εμπιστοσύνης μεταξύ της Επιτροπής και της εταιρείας, η οποία, κατά γενικό κανόνα, αποτελεί απαραίτητη προϋπόθεση για την αποδοχή της ανάληψης υποχρέωσης. (22) Υπενθυμίζεται ότι στην ανάλυση του κινδύνου διασταυρούμενης αντιστάθμισης, η γνώση των διαφόρων δικτύων πώλησης και η ροή των προϊόντων μέσω των εν λόγω δικτύων είναι απαραίτητη πληροφορία. Λόγω των πολύ στενών διαπροσωπικών και επιχειρηματικών δεσμών μεταξύ της Agronova και της άλλης εμπορικής εταιρείας, συνάχθηκε το συμπέρασμα ότι ο κίνδυνος διασταυρούμενης αντιστάθμισης και καταστρατήγησης μέσω διαφορετικών δικτύων πώλησης ήταν πάρα πολύ υψηλός και ότι, επομένως, η Agronova δεν πρέπει να συμπεριληφθεί στην τρέχουσα ανάληψη υποχρέωσης. (23) Μετά την κοινοποίηση, ο αιτών ισχυρίστηκε ότι θα υπήρχε κίνδυνος διασταυρούμενης αντιστάθμισης μόνον στην περίπτωση που οι εταιρείες συνδέονται με μετοχές. Πρώτον, πρέπει να σημειωθεί ότι ο κίνδυνος διασταυρούμενης αντιστάθμισης δεν περιορίζεται στις περιπτώσεις κατά τις οποίες οι εταιρείες συνδέονται με μετοχές, καθόσον υπάρχουν διάφοροι τρόποι διασταυρούμενης αντιστάθμισης. Επομένως, σ’ αυτή τη συγκεκριμένη περίπτωση και για τους λόγους που εξηγούνται στην ανωτέρω αιτιολογική σκέψη, θεωρήθηκε ότι υπάρχει υψηλός κίνδυνος διασταυρούμενης αντιστάθμισης, έστω και αν ο αιτών και η Agronova δεν συνδέονται με μετοχές. Επίσης, ο αιτών δεν προέβαλε καμιά νομική βάση ή βάση πραγματικών περιστατικών ούτε υπέβαλε αποδεικτικά στοιχεία προς υποστήριξη της απαίτησής του. Κατά συνέπεια ο εν λόγω ισχυρισμός έπρεπε να απορριφθεί. 1.2. Σημαντικός κίνδυνος διασταυρούμενης αντιστάθμισης μέσω της τιμολόγησης διαφορετικών προϊόντων (24) Η τρέχουσα ανάληψη υποχρέωσης όχι μόνο καλύπτει το νιτρικό αμμώνιο, αλλά επιβάλλει ένα καθεστώς τιμών και για άλλα προϊόντα τα οποία εμπορεύεται ο όμιλος, έτσι ώστε να αποφεύγεται ο κίνδυνος διασταυρούμενης αντιστάθμισης. Ο αιτών δήλωσε στην απάντησή του στο ερωτηματολόγιο ότι σκόπευε να πωλήσει μέσω της Agronova, μεταξύ άλλων, προϊόντα τα οποία δεν περιλαμβάνονται σ’ αυτό το καθεστώς τιμών, καθώς και λιπάσματα τα οποία παράγονται από άλλους παραγωγούς, εγκατεστημένους στη Ρωσία και σε άλλες χώρες. Συνεπώς, ο κίνδυνος διασταυρούμενης αντιστάθμισης μέσω των εξαγωγών διαφορετικών προϊόντων στους ίδιους πελάτες θεωρήθηκε υψηλός. (25) Ορισμένα από τα προϊόντα που η Agronova προτίθεται να πωλήσει δεν έχουν χρηματιστηριακή τιμή αγοράς που θα μπορούσε να χρησιμεύσει ως σημείο αναφοράς για σκοπούς παρακολούθησης. Για το λόγο αυτό η παρακολούθηση της ανάληψης υποχρέωσης θα ήταν επίσης ανέφικτη. (26) Μετά την κοινοποίηση, ο αιτών ισχυρίστηκε ότι η Επιτροπή αγνόησε την προσφορά του αιτούντος να εγκαταλείψει τα επιχειρηματικά σχέδιά του που σχετίζονται με την ανάμειξη, καθώς και με άλλα προϊόντα, εφόσον η Επιτροπή το έκρινε απαραίτητο. Στο πλαίσιο αυτό σημειώνεται ότι η Επιτροπή έλαβε αυτές τις τροποποιημένες προσφορές μόνον αργότερα στη διάρκεια της διαδικασίας. Η Επιτροπή έκρινε ότι οι συνεχείς αλλαγές του επιχειρηματικού προγραμματισμού του αιτούντος, ώστε να προσαρμόζεται σε ό,τι ο αιτών θεωρούσε ότι ανέμενε η Επιτροπή, δημιουργεί αμφιβολίες ως προς την αξιοπιστία της προσφοράς του αιτούντος. Στο πλαίσιο αυτό, η Επιτροπή έκρινε επίσης ότι το ανεπαρκές επίπεδο συνεργασίας εκ μέρους της Agronova στην έρευνα εμπόδιζε την καθιέρωση μιας σχέσης εμπιστοσύνης μεταξύ της Επιτροπής και της Agronova. Ως εκ τούτου, η Επιτροπή δεν ήταν βέβαιη ότι αυτή η δέσμευση θα τηρούνταν πραγματικά. (27) Ως εκ τούτου, κατέληξε στο συμπέρασμα ότι η συμπερίληψη της Agronova στα δίκτυα πώλησης της Acron Holding Company θα αύξανε σημαντικά τον κίνδυνο διασταυρούμενης αντιστάθμισης και καταστρατήγησης και θα επηρέαζε τη λειτουργικότητα και την αποτελεσματική παρακολούθηση της ανάληψης υποχρέωσης. 2. Διαρκής χαρακτήρας της αλλαγής των συνθηκών (28) Κατά τη διάρκεια της έρευνας, η εταιρεία «Acron» Holding Company ίδρυσε μια άλλη εμπορική εταιρεία, συγκεκριμένα την Agronova Europe AG («Agronova Europe»), η οποία κατά τους ισχυρισμούς της θα αναλάμβανε τις περισσότερες από τις συναλλαγές με τους ευρωπαίους πελάτες και έτσι, σταδιακά, θα αντικαθιστούσε την Agronova. Σε κάποιο στάδιο της διαδικασίας, ο αιτών ζήτησε να ενταχθεί και αυτή η νέα εμπορική εταιρεία στην τρέχουσα επανεξέταση, με σκοπό να συμπεριληφθούν και οι δύο εταιρείες στην ισχύουσα ανάληψη υποχρέωσης ή, εναλλακτικά, να αρχίσει μια νέα επανεξέταση ώστε να συμπεριληφθεί και αυτή η νέα εμπορική εταιρεία στα δίκτυα πωλήσεων στα οποία ισχύει η ανάληψη υποχρέωσης. Αυτό δείχνει ότι η μεταβολή των συνθηκών, βάσει των οποίων ζητήθηκε η τρέχουσα επανεξέταση, δεν έχει διαρκή χαρακτήρα. (29) Μετά την κοινοποίηση, ο αιτών ισχυρίστηκε ότι η ανάλυση του κατά πόσον η μεταβολή των συνθηκών βάσει των οποίων κινήθηκε η τρέχουσα έρευνα έχει διαρκή χαρακτήρα δεν εμπίπτει στο πλαίσιο της παρούσας ενδιάμεσης επανεξέτασης, της οποίας το πεδίο περιορίζεται στη μορφή των μέτρων. Ο αιτών ισχυρίστηκε ότι η ανάλυση αυτή θα απαιτείτο μόνο σε περίπτωση που θα έπρεπε να εκτιμηθεί το ντάμπινγκ ή/και η ζημία. (30) Ο αιτών ισχυρίστηκε επίσης ότι δεν θα επεδίωκε πλέον να πραγματοποιήσει πωλήσεις νιτρικού αμμωνίου μέσω της Agronova Europe. (31) Όσον αφορά το επιχείρημα του αιτώντος ότι η ανάλυση του κατά πόσον η μεταβολή των συνθηκών έχει διαρκή χαρακτήρα δεν εμπίπτει στο πλαίσιο της τρέχουσας επανεξέτασης, ο αιτών δεν παρέχει κανένα νομικό σκεπτικό που θα μπορούσε να υποστηρίξει την άποψη αυτή. Κατά την τρέχουσα επανεξέταση κρίθηκε ότι η σταθερότητα του (των) δικτύου (-ων) πώλησης είναι σημαντικός παράγοντας για να αποφασιστεί η ένταξη μιας νεοσύστατης εταιρείας στην ισχύουσα ανάληψη υποχρέωσης, δεδομένου ότι κάθε φορά που εντάσσεται μια νέα εταιρεία στην ανάληψη υποχρέωσης ως προς τις τιμές αυξάνεται ο κίνδυνος διασταυρούμενης αντιστάθμισης και καταστρατήγησης. Αυτό πρέπει επίσης να αντιμετωπιστεί με κατάλληλες δραστηριότητες παρακολούθησης. Ως εκ τούτου, συνάγεται το συμπέρασμα ότι ο διαρκής χαρακτήρας της αλλαγής των συνθηκών ήταν πράγματι ένα κρίσιμο στοιχείο και το επιχείρημα του αιτούντος έπρεπε να απορριφθεί. (32) Όσον αφορά τον ισχυρισμό του αιτούντος ότι η Agronova Europe δεν θα χρησιμοποιείτο για πωλήσεις νιτρικού αμμωνίου στην αγορά της Ευρωπαϊκής Ένωσης, αυτός διατυπώθηκε σε πολύ όψιμο στάδιο της έρευνας (μετά την τελική κοινοποίηση) και αντέφασκε στις πληροφορίες που παρασχέθηκαν προηγουμένως. Ο αιτών δεν μπορούσε πλέον να παράσχει επαρκείς εγγυήσεις ως προς την τήρηση της δέσμευσης αυτής. Η Επιτροπή και σ’ αυτή την περίπτωση έκρινε ότι οι συνεχείς αλλαγές του επιχειρηματικού προγραμματισμού του αιτούντος, ώστε να προσαρμόζεται σε ό,τι ο αιτών θεωρούσε ότι ανέμενε η Επιτροπή, δημιουργεί αμφιβολίες ως προς την αξιοπιστία της προσφοράς του αιτούντος. Όπως περιγράφεται στην αιτιολογική σκέψη 26, η Επιτροπή έκρινε επίσης ότι η συμπεριφορά της Agronova, που συντελούσε στην παρεμπόδιση της έρευνας, εμπόδιζε την καθιέρωση μιας σχέσης εμπιστοσύνης μεταξύ των μερών της ανάληψης υποχρέωσης. Το επιχείρημα του αιτούντος έπρεπε επομένως να απορριφθεί. Δ. ΠΕΡΑΤΩΣΗ ΤΗΣ ΕΠΑΝΕΞΕΤΑΣΗΣ (33) Με βάση τα συμπεράσματα που συνάγονται όσον αφορά τη λειτουργικότητα της ανάληψης υποχρέωσης και τον διαρκή χαρακτήρα της αλλαγής των συνθηκών, η έρευνα πρέπει να περατωθεί χωρίς αλλαγή των υφιστάμενων υποχρεώσεων του αιτούντος. Ε. ΚΟΙΝΟΠΟΙΗΣΗ (34) Ο αιτών και τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει του οποίου επρόκειτο να περατωθεί η έρευνα. Όλα τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους. (35) Ο αιτών ισχυρίστηκε ότι τα δικαιώματά του άμυνας και δίκαιης ακρόασης δεν έγιναν σεβαστά κατά τη διαδικασία. Ο αιτών είχε επανειλημμένως την ευκαιρία, της οποίας πράγματι επωφελήθηκε, για να διατυπώσει παρατηρήσεις και του δόθηκε επαρκής χρόνος για να παράσχει πληροφορίες και αποδεικτικά στοιχεία στη διάρκεια της διαδικασίας. Ο αιτών είχε επίσης επανειλημμένως τη δυνατότητα να ζητήσει ακρόαση. Ως εκ τούτου, οι ισχυρισμοί του από την άποψη αυτή είναι αδικαιολόγητοι, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η μερική ενδιάμεση επανεξέταση όσον αφορά τις εισαγωγές στερεών λιπασμάτων με περιεκτικότητα σε νιτρικό αμμώνιο άνω του 80 % κατά βάρος, που υπάγονται σήμερα στους κωδικούς ΣΟ 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 και ex 3105 90 91, καταγωγής Ρωσίας, και παράγονται από την Joint Stock Company Acron και την Joint Stock Company Dorogobuzh, περατώνεται χωρίς τροποποίηση της μορφής του μέτρου. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Σεπτεμβρίου 2010.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 827/2011 ΤΗΣ ΕΠΙΤΡΟΠΉΣ της 12ης Αυγούστου 2011 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού. (2) Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτή νέες υποδιαιρέσεις και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές. (3) Σύμφωνα με τους γενικούς αυτούς κανόνες, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα. (4) Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών σχετικά με την κατάταξη εμπορευμάτων στη συνδυασμένη ονοματολογία, οι οποίες έχουν εκδοθεί από τις τελωνειακές αρχές κρατών μελών αλλά δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2). (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα. Άρθρο 2 Οι δεσμευτικές δασμολογικές πληροφορίες που εκδίδονται από τις τελωνειακές αρχές κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Αυγούστου 2011.

Χημική βιομηχανία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Απριλίου 2012 για την τροποποίηση της απόφασης 2008/961/ΕΚ σχετικά με τη χρήση από εκδότες κινητών αξιών τρίτων χωρών των εθνικών λογιστικών προτύπων ορισμένων τρίτων χωρών και των διεθνών προτύπων χρηματοοικονομικής αναφοράς για την προετοιμασία των ενοποιημένων χρηματοοικονομικών τους καταστάσεων [κοινοποιηθείσα υπό τον αριθμό C(2012) 2256] (Κείμενο που παρουσιάζει ενδιαφέρον για τον ΕΟΧ) (2012/194/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (1), και ιδίως το άρθρο 23 παράγραφος 4 τρίτο εδάφιο, Εκτιμώντας τα ακόλουθα: (1) Σύμφωνα με το άρθρο 23 της οδηγίας 2004/109/ΕΚ, οι εκδότες τρίτων χωρών μπορούν να απαλλαγούν από την απαίτηση να συντάσσουν ενοποιημένους λογαριασμούς σύμφωνα με τα διεθνή πρότυπα χρηματοοικονομικής αναφοράς (ΔΠΧΑ) που έχουν εγκριθεί στην Ένωση εάν οι γενικά αποδεκτές λογιστικές αρχές (ΓΑΛΑ) της εν λόγω τρίτης χώρας ορίζουν ισοδύναμες απαιτήσεις. Προκειμένου να διαπιστώνεται η ισοδυναμία των ΓΑΛΑ της εν λόγω τρίτης χώρας με τα εγκεκριμένα ΔΠΧΑ, ο κανονισμός (ΕΚ) αριθ. 1569/2007 της Επιτροπής (2) προβλέπει τον καθορισμό της ισοδυναμίας και θεσπίζει μηχανισμό για τον προσδιορισμό της ισοδυναμίας των ΓΑΛΑ μιας τρίτης χώρας. (2) Είναι σημαντικό να αξιολογηθούν οι προσπάθειες εκείνων των χωρών που έχουν λάβει μέτρα για τη σύγκλιση των λογιστικών προτύπων τους με τα ΔΠΧΑ ή για την υιοθέτηση των ΔΠΧΑ. Ως εκ τούτου, ο κανονισμός (ΕΚ) αριθ. 1569/2007 τροποποιήθηκε ώστε να παραταθεί αυτή η μεταβατική περίοδος ισοδυναμίας μέχρι τις 31 Δεκεμβρίου 2014. (3) Η απόφαση 2008/961/ΕΚ της Επιτροπής (3) ορίζει ότι οι εκδότες τρίτων χωρών μπορούν επίσης να συντάσσουν τους ενοποιημένους λογαριασμούς τους από την 1η Ιανουαρίου 2009 σύμφωνα με τα ΔΠΧΑ. Σύμφωνα με την εν λόγω απόφαση, πριν από τα οικονομικά έτη που αρχίζουν από την 1η Ιανουαρίου 2012 και μετέπειτα, επιτρέπεται στους εκδότες τρίτων χωρών να συντάσσουν τις ετήσιες και τις εξαμηνιαίες ενοποιημένες οικονομικές τους καταστάσεις σύμφωνα με τις ΓΑΛΑ της Λαϊκής Δημοκρατίας της Κίνας, του Καναδά, της Δημοκρατίας της Κορέας ή της Δημοκρατίας της Ινδίας. (4) Τον Ιούνιο του 2010 η Επιτροπή ζήτησε από την τότε Ευρωπαϊκή Επιτροπή Ρυθμιστικών Αρχών των Αγορών Κινητών Αξιών (ΕΡΑΑΚΑ), που αντικαταστάθηκε από την Ευρωπαϊκή Αρχή Κινητών Αξιών και Αγορών (ΕΑΚΑΑ) με τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (4), να συντάξει τεχνική αξιολόγηση και επικαιροποίηση των εξελίξεων προς την κατεύθυνση των ΔΠΧΑ στην Κίνα, τον Καναδά, τη Νότια Κορέα και την Ινδία. Η Επιτροπή έλαβε πλήρως υπόψη την έκθεση που υπέβαλε η ΕΡΑΑΚΑ τον Νοέμβριο του 2010 και τις επικαιροποιήσεις για την Κίνα και την Ινδία, που ελήφθησαν από την ΕΑΚΑΑ τον Μάιο του 2011 μετά από επιτόπια έρευνα που διενήργησε η ΕΑΚΑΑ τον Ιανουάριο του 2011. (5) Τον Απρίλιο του 2010 το Υπουργείο Οικονομικών της Κίνας εξέδωσε έναν «χάρτη πορείας για τη συνεχή σύγκλιση των λογιστικών προτύπων για τις επιχειρήσεις (ΛΠΕ) με τα ΔΠΧΑ», όπου επαναλαμβάνεται η δέσμευση της Κίνας να συνεχίσει τη διαδικασία της σύγκλισης με τα ΔΠΧΑ. Από τον Οκτώβριο του 2010 όλα τα ισχύοντα πρότυπα και ερμηνείες που εκδόθηκαν από τον Οργανισμό Διεθνών Λογιστικών Προτύπων έχουν εφαρμοστεί στα ΛΠΕ. Το επίπεδο σύγκλισης έχει κριθεί ως ικανοποιητικό από την ΕΑΚΑΑ και δεν απαιτείται η συμφωνία των λογαριασμών για τους εκδότες της Ένωσης που συντάσσουν τις οικονομικές τους καταστάσεις σύμφωνα με τα ΔΠΧΑ. Κρίνεται επομένως σκόπιμο να θεωρούνται τα ΛΠΕ της Κίνας ισοδύναμα με τα εγκεκριμένα ΔΠΧΑ από την 1η Ιανουαρίου 2012. (6) Το Συμβούλιο Λογιστικών Προτύπων του Καναδά ανέλαβε δημόσια δέσμευση, τον Ιανουάριο του 2006, να υιοθετήσει τα ΔΠΧΑ μέχρι τις 31 Δεκεμβρίου 2011. Έχει εγκριθεί η ενσωμάτωση των ΔΠΧΑ στο Εγχειρίδιο του Καναδικού Ιδρύματος Ορκωτών Λογιστών ως καναδικών ΓΑΛΑ για όλες τις κερδοσκοπικές επιχειρήσεις που υπόκεινται σε δημόσια λογιστική από το 2011. Ως εκ τούτου, είναι σκόπιμο να θεωρούνται οι καναδικές ΓΑΛΑ ισοδύναμες με τα εγκεκριμένα ΔΠΧΑ από την 1η Ιανουαρίου 2012. (7) Η Κορεατική Επιτροπή Χρηματοπιστωτικής Εποπτείας και το Κορεατικό Λογιστικό Ινστιτούτο ανέλαβαν δημόσια δέσμευση, τον Μάρτιο του 2007, να υιοθετήσουν τα ΔΠΧΑ έως τις 31 Δεκεμβρίου 2011. Ο Κορεατικός Οργανισμός Λογιστικών Προτύπων έχει υιοθετήσει τα ΔΠΧΑ ως κορεατικά ΔΠΧΑ (K-ΔΠΧΑ). Τα K-ΔΠΧΑ είναι πανομοιότυπα με τα ΔΠΧΑ που εκδόθηκαν από τον Οργανισμό Διεθνών Λογιστικών Προτύπων και είναι υποχρεωτικά για όλες τις εισηγμένες εταιρείες στη Νότια Κορέα από το 2011. Τα μη εισηγμένα χρηματοπιστωτικά ιδρύματα και οι κρατικές εταιρείες υποχρεούνται επίσης να εφαρμόζουν τα K-ΔΠΧΑ. Οι λοιπές μη εισηγμένες εταιρείες μπορούν να επιλέξουν να τα εφαρμόζουν. Ως εκ τούτου, είναι σκόπιμο να θεωρούνται οι ΓΑΛΑ της Νότιας Κορέας ισοδύναμες με τα εγκεκριμένα ΔΠΧΑ από την 1η Ιανουαρίου 2012. (8) Η ινδική κυβέρνηση και το Ίδρυμα Ορκωτών Λογιστών της Ινδίας δεσμεύθηκαν δημόσια, τον Ιούλιο του 2007, να εγκρίνουν τα ΔΠΧΑ μέχρι τις 31 Δεκεμβρίου 2011 με στόχο οι ινδικές ΓΑΛΑ να συμμορφώνονται πλήρως με τα ΔΠΧΑ μέχρι το τέλος του προγράμματος. Μετά από επιτόπια έρευνα τον Ιανουάριο του 2011, η ΕΑΚΑΑ παρατήρησε ότι τα ινδικά λογιστικά πρότυπα φαίνεται να έχουν ορισμένες διαφορές με τα ΔΠΧΑ. Εξακολουθούν να υπάρχουν αβεβαιότητες όσον αφορά το χρονοδιάγραμμα για την εφαρμογή ενός συστήματος αναφοράς συμβατού με τα ΔΠΧΑ. (9) Κατά συνέπεια, είναι σκόπιμο να παραταθεί η μεταβατική περίοδος για τρία έτη το πολύ, μέχρι τις 31 Δεκεμβρίου 2014, προκειμένου να επιτραπεί στους εκδότες τρίτων χωρών να καταρτίζουν τις ετήσιες και εξαμηνιαίες οικονομικές τους καταστάσεις σύμφωνα με τις ΓΑΛΑ της Ινδίας στην Ένωση. (10) Δεδομένου ότι η μεταβατική περίοδος για την οποία η απόφαση 2008/961/ΕΚ είχε χορηγήσει ισοδυναμία στις ΓΑΛΑ της Κίνας, του Καναδά, της Νότιας Κορέας και της Ινδίας έληξε στις 31 Δεκεμβρίου 2011, για λόγους ασφάλειας δικαίου, η παρούσα απόφαση θα πρέπει να εφαρμόζεται από την 1η Ιανουαρίου 2012. (11) Συνεπώς, η απόφαση 2008/961/ΕΚ θα πρέπει να τροποποιηθεί αναλόγως. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 1 της απόφασης 2008/961/ΕΚ τροποποιείται ως εξής: 1) Το δεύτερο εδάφιο αντικαθίσταται από το ακόλουθο κείμενο: «Από την 1η Ιανουαρίου 2012, όσον αφορά τις ετήσιες ενοποιημένες χρηματοοικονομικές καταστάσεις και τις εξαμηνιαίες ενοποιημένες χρηματοοικονομικές καταστάσεις, τα εξής πρότυπα θεωρούνται ισοδύναμα των ΔΠΧΑ που θεσπίστηκαν σύμφωνα με τον κανονισμό (ΕΚ) αριθ. 1606/2002: α) γενικά αποδεκτές λογιστικές αρχές της Λαϊκής Δημοκρατίας της Κίνας· β) γενικά αποδεκτές λογιστικές αρχές του Καναδά· γ) γενικά αποδεκτές λογιστικές αρχές της Δημοκρατίας της Κορέας.». 2) Προστίθεται το ακόλουθο τρίτο εδάφιο: «Επιτρέπεται στους εκδότες τρίτων χωρών να συντάσσουν τις ετήσιες και τις εξαμηνιαίες ενοποιημένες οικονομικές τους καταστάσεις σύμφωνα με τις γενικά αποδεκτές λογιστικές αρχές της Δημοκρατίας της Ινδίας για τα οικονομικά έτη που αρχίζουν πριν από την 1η Ιανουαρίου 2015.». Άρθρο 2 Η παρούσα απόφαση απευθύνεται στα κράτη μέλη. Η παρούσα απόφαση εφαρμόζεται από την 1η Ιανουαρίου 2012. Βρυξέλλες, 11 Απριλίου 2012.

Πιστωτική αγορά

ΔΗΜΟΣΙΟΝΟΜΙΚΑ

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Λογιστική διαχείριση

Δημόσιες επιχειρήσεις


ΑΠΌΦΑΣΗ ΤΟΥ ΣΥΜΒΟΥΛΊΟΥ της 7ης Ιουνίου 2010 για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, τη σύμβαση της Διεθνούς Οργάνωσης Εργασίας του 2007 σχετικά με την εργασία στον τομέα της αλιείας (σύμβαση αριθ. 188) (2010/321/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 48 σε συνδυασμό με το σημείο v) του άρθρου 218 παράγραφος 6 στοιχείο α) και το πρώτο εδάφιο του άρθρου 218 παράγραφος 8, την πρόταση της Ευρωπαϊκής Επιτροπής, την έγκριση του Ευρωπαϊκού Κοινοβουλίου (1), Εκτιμώντας τα ακόλουθα: (1) Η σύμβαση αριθ. 188 της Διεθνούς Οργάνωσης Εργασίας (στο εξής «η σύμβαση» και «η ΔΟΕ», αντίστοιχα) σχετικά με την εργασία στον τομέα της αλιείας εκδόθηκε στις 14 Ιουνίου 2007 από τη ναυτιλιακή σύνοδο της Διεθνούς Συνδιάσκεψης Εργασίας της ΔΟΕ, που συγκλήθηκε στη Γενεύη και κατά την οποία όλες οι αντιπροσωπείες των κρατών μελών της ΕΕ ψήφισαν υπέρ της έκδοσης. (2) Η σύμβαση αποτελεί σημαντική συμβολή στον τομέα της αλιείας σε διεθνές επίπεδο, προωθώντας αξιοπρεπείς όρους εργασίας για τους αλιείς και δικαιότερους όρους ανταγωνισμού για τους ιδιοκτήτες αλιευτικών σκαφών και, ως εκ τούτου, οι διατάξεις της θα πρέπει να τεθούν σε εφαρμογή το συντομότερο δυνατόν. (3) Το Ευρωπαϊκό Κοινοβούλιο, το Συμβούλιο και η Επιτροπή προωθούν την κύρωση των διεθνών συμβάσεων εργασίας που είναι ταξινομημένες από τη ΔΟΕ ως επικαιροποιημένες ως συμβολή στις προσπάθειες που καταβάλλει η ΕΕ για την προώθηση αξιοπρεπών όρων εργασίας για όλους εντός και εκτός ΕΕ. (4) Κατά το καταστατικό της ΔΟΕ, η έγκριση οποιασδήποτε σύμβασης ή σύστασης από τη Συνδιάσκεψη, ή η κύρωση οποιασδήποτε σύμβασης από οποιοδήποτε μέλος, δεν θεωρείται σε καμία περίπτωση ότι επηρεάζει οποιοδήποτε δίκαιο, απόφαση, έθιμο ή συμφωνία που εξασφαλίζει ευνοϊκότερους όρους στους οικείους εργαζόμενους από εκείνους που προβλέπονται από τη σύμβαση ή τη σύσταση. (5) Ορισμένες διατάξεις της σύμβασης εμπίπτουν στην αποκλειστική αρμοδιότητα της Ένωσης όσον αφορά τον συντονισμό των συστημάτων κοινωνικής ασφάλισης. (6) Η Ένωση δεν μπορεί να κυρώσει τη σύμβαση, δεδομένου ότι μόνο κράτη μπορούν να είναι συμβαλλόμενα μέρη της. (7) Ως εκ τούτου, το Συμβούλιο θα πρέπει να εξουσιοδοτήσει τα κράτη μέλη, τα οποία δεσμεύονται από τους κανόνες της Ένωσης σχετικά με τον συντονισμό των συστημάτων κοινωνικής ασφάλισης βάσει του άρθρου 48 της συνθήκης για τη λειτουργία της Ευρωπαϊκής Ένωσης, να κυρώσουν τη σύμβαση προς το συμφέρον της Ένωσης, με τους όρους που καθορίζονται στην παρούσα απόφαση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη εξουσιοδοτούνται να κυρώσουν, όσον αφορά τα τμήματα που εμπίπτουν στην αποκλειστική αρμοδιότητα της Ένωσης, τη σύμβαση της Διεθνούς Οργάνωσης Εργασίας του 2007 σχετικά με την εργασία στον τομέα της αλιείας, η οποία εκδόθηκε στις 14 Ιουνίου 2007. Άρθρο 2 Τα κράτη μέλη προβαίνουν στις αναγκαίες ενέργειες για την κατάθεση των εγγράφων κύρωσης της σύμβασης στον Γενικό Διευθυντή του Διεθνούς Γραφείου Εργασίας το συντομότερο δυνατόν και κατά προτίμηση πριν από τις 31 Δεκεμβρίου 2012. Το Συμβούλιο θα επανεξετάσει την πρόοδο της κύρωσης πριν από τον Ιανουάριο του 2012. Άρθρο 3 Η παρούσα απόφαση απευθύνεται στα κράτη μέλη. Λουξεμβούργο, 7 Ιουνίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1349/2011 ΤΗΣ ΕΠΙΤΡΟΠΉΣ της 20ής Δεκεμβρίου 2011 για την τροποποίηση του κανονισμού (ΕΚ) αριθ. 376/2008 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 134 σε συνδυασμό με το άρθρο 4, Εκτιμώντας τα ακόλουθα: (1) Σύμφωνα με το άρθρο 130 του κανονισμού (ΕΚ) αριθ. 1234/2007 για τη διαχείριση των εισαγωγών, η Επιτροπή έχει εξουσιοδοτηθεί να καθορίζει τα προϊόντα για την εισαγωγή των οποίων απαιτείται η προσκόμιση πιστοποιητικού. Κατά την αξιολόγηση της ανάγκης εφαρμογής καθεστώτος έκδοσης πιστοποιητικών, η Επιτροπή λαμβάνει υπόψη τα ενδεδειγμένα μέσα για τη διαχείριση των αγορών και ιδίως για την παρακολούθηση των εισαγωγών. (2) Ο κανονισμός (ΕΚ) αριθ. 376/2008 της Επιτροπής (2), στο άρθρο 1 παράγραφος 2 στοιχείο α) σημείο i) σε συνδυασμό με το παράρτημα II μέρος I σημείο Ι, προβλέπει την υποχρεωτική έκδοση πιστοποιητικού για τις εισαγωγές «μπανανών, νωπών εισαγόμενων με τους δασμούς του κοινού δασμολογίου», οι οποίες υπάγονται στον κωδικό ΣΟ 0803 00 19. (3) Προς το παρόν, η αποτελεσματική παρακολούθηση των εισαγωγών μπορεί να πραγματοποιηθεί με άλλα μέσα. Για λόγους απλούστευσης και για την ελάφρυνση του διοικητικού φόρτου για τα κράτη μέλη και τις επιχειρήσεις, η απαίτηση των πιστοποιητικών εισαγωγής για τις μπανάνες πρέπει να καταργηθεί. Σύμφωνα με το άρθρο 1 παράγραφος 3 του κανονισμού (ΕΚ) αριθ. 2014/2005 της Επιτροπής, της 9ης Δεκεμβρίου 2005, σχετικά με τα πιστοποιητικά στο πλαίσιο του καθεστώτος εισαγωγής μπανανών στην Κοινότητα για μπανάνες που τίθενται σε ελεύθερη κυκλοφορία με τον δασμολογικό συντελεστή (3) που προβλέπει το κοινό δασμολόγιο, η διάρκεια ισχύος των πιστοποιητικών περιορίζεται στο έτος έκδοσής τους. Είναι συνεπώς σκόπιμο να καταργηθεί, από την 1η Ιανουαρίου 2012, η υποχρεωτική λήψη πιστοποιητικού εισαγωγής. (4) Ως εκ τούτου, ο κανονισμός (ΕΚ) αριθ. 376/2008 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα II μέρος I του κανονισμού (ΕΚ) αριθ. 376/2008, το σημείο Θ «Μπανάνες (μέρος XI του παραρτήματος I του κανονισμού (ΕΚ) αριθ. 1234/2007)» απαλείφεται. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 2011.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ